Dana RM40 juta persediaan penularan Covid-19 di Kelantan
Oleh ROSLIZA MOHAMED

5 Januari 2021, 3:27 pm
KOTA BHARU – Kerajaan negeri akan mengeluarkan dana sebanyak RM40 juta daripada peruntukan pembangunan khas negeri sebagai persediaan bagi menghadapi kesan jangka panjang akibat penularan Covid-19.
Menteri Besar Kelantan, Datuk Ahmad Yakob berkata, langkah tersebut membuktikan kerajaan negeri Kelantan sentiasa berusaha untuk memastikan setiap kebajikan dan kesejahteraan rakyat dapat diberi perhatian sebaik mungkin dalam menghadapi suasana mencabar tersebut.
“Kita semua tahu bahawa negara termasuk negeri ini masih lagi diancam wabak Covid-19. Sudah tentu barisan hadapan banyak membantu dan sangat mencabar.
“Saya mengucapkan setinggi-tinggi penghargaan kepada petugas hadapan sepanjang mereka menjalankan tugas,” katanya.
Beliau berkata demikian selepas menghadiri Majlis Amanat Tahun Baharu 2021 yang bertemakan Kerjasama Demi Rakyat di Kompleks Kota Darul Naim di sini hari ini.
Mengulas lanjut, menurut Ahmad, beliau berharap rakyat Kelantan dapat terus mematuhi prosedur operasi standard (SOP) sekali gus dapat menurunkan bilangan angka harian kes Covid-19.

“Sekiranya tiada keperluan atau urusan penting untuk merentas negeri, diharap jangan berbuat demikian,” katanya. – K! ONLINE


Pemandu lori didenda RM3,000 pindah biri-biri tanpa kebenaran
Oleh YATIMIN ABDULLAH

5 Januari 2021, 3:32 pm
PASIR MAS – Seorang pemandu lori didenda RM3,000 di Mahkamah Majistret di sini hari ini selepas mengaku bersalah atas pertuduhan memindahkan empat ekor biri-biri tanpa kebenaran bertulis dan sijil kesihatan dari Jabatan Perkhidmatan Veterinar (JPV) Negeri Kelantan tahun lalu.
Tertuduh, Sudin Suhaimi 34, membuat pengakuan itu selepas pertuduhan terhadapnya dibacakan oleh jurubahasa di hadapan Majistret Muhammad Yusuff Abdullah.
Mengikut pertuduhan, tertuduh didakwa telah memindahkan empat ekor biri-biri menggunakan sebuah lori tanpa kebenaran bertulis dan sijil kesihatan dari JPV Kelantan.
Sudin didakwa melakukan kesalahan itu kira-kira pukul 10.30 malam di hadapan sebuah warung di Jalan Tasek Berangan pada 15 Oktober tahun lalu.
Tertuduh didakwa mengikut Seksyen 36 (1) Akta Binatang 1953 yang membawa hukuman denda tidak melebihi RM15,000 jika sabit kesalahan.
Pendakwaan dikendalikan Pegawai Pendakwa Mohd. Sharif Sabri manakala tertuduh tidak diwakili peguam.

Tertuduh membayar denda yang ditetapkan oleh mahkamah. – K! ONLINE


Perak rekod 1,919 kes tipu urusan jual beli libat RM52 juta
Oleh ASLIZA MUSA

5 Januari 2021, 3:18 pm
IPOH – Perak merekodkan peningkatan kes jenayah penipuan dan penyelewengan berkaitan urusan jual beli membabitkan kerugian sebanyak RM52.65 juta tahun lalu.
Ketua Polis Perak, Datuk Mior Faridalathrash Wahid berkata, jumlah kerugian yang dicatatkan itu membabitkan 1,919 laporan kes yang diterima.
Katanya, ia merupakan peningkatan 95 kes atau 5.2 peratus dalam tempoh sama tahun sebelumnya.
“Pada tahun lalu, sebanyak RM52,657,851.50 kerugian direkodkan berkaitan penipuan dan penyelewengan urusan jual beli di negeri ini.
“Peningkatan kes sebanyak 5.2 peratus berbanding tahun 2019 disebabkan tindakan pihak tidak bertanggungjawab mengambil kesempatan terhadap trend jual beli dalam talian sepanjang tempoh Perintah Kawalan Pergerakan (PKP) dilaksanakan,” katanya pada Perhimpunan Bulanan Ibu pejabat Polis Kontinjen (IPK) Perak di sini hari ini.
Menurut Mior Faridalathrash, Perak bagaimanapun mencatatkan penurunan jenayah indeks keseluruhan sebanyak 1,523 kes dengan merekodkan 3,388 kes pada tahun lalu berbanding 4,911 kes pada tahun 2019.

Beliau berkata, jenayah harta benda merekodkan penurunan 1,212 kes iaitu 2,598 kes pada tahun lalu berbanding 3,810 kes dalam tempoh sama tahun sebelumnya.
“Jumlah jenayah kekerasan turut merekodkan penurunan sebanyak 311 kes atau 28.2 peratus dengan 790 kes pada tahun 2020 berbanding 1,101 kes pada 2019,” katanya.
Tambah beliau, bagi jenayah indeks di daerah-daerah, kesemua daerah mencatatkan penurunan dengan tiga daerah merekodkan penurunan paling tinggi iaitu Kampar, Ipoh dan Muallim.
“Kontinjen Perak juga mencapai Petunjuk Prestasi Utama (KPI) yang ditetapkan iaitu sebanyak 2,480 kes atau 73.2 peratus bagi penyelesaian kes keseluruhan di kontinjen.
“Ini sekali gus menjadikan Perak berada di tempat kedua selepas Sabah dalam penurunan jenayah indeks dan juga tempat kedua selepas Melaka bagi kadar penyelesaian kes bagi seluruh kontinjen,” katanya. – K! ONLINE


Tiga nelayan hanyut 16 batu nautika diselamatkan Jabatan Perikanan
Oleh WAT KAMAL ABAS

5 Januari 2021, 3:50 pm
PARIT BUNTAR – Tiga nelayan berhadapan detik-detik cemas apabila bot yang digunakan mereka untuk menangkap ikan rosak sebelum hanyut sejauh lebih 16 batu nautika ke Pulau Kendi, Pulau Pinang semalam.
Bagaimanapun, ketiga-tiga mereka berjaya diselamatkan Jabatan Perikanan Daerah Kerian.
Ketua Pangkalan Cawangan Perlindungan Sumber Perikanan Kuala Kurau, Nazri Mohd Noh berkata, pihaknya dimaklumkan mengenai kejadian itu pada pukul 10.30 malam dan beliau difahamkan bot yang dinaiki tiga nelayan berusia 20 hingga 40an itu telah hanyut beberapa jam akibat kerosakan enjin.
Katanya, operasi mencari dan menyelamat (SAR) segera dijalankan bermula di lokasi terakhir mereka dilaporkan hanyut.
“Empat anggota digerakkan ke lokasi dengan menggunakan sebuah bot dan pencarian selama satu jam 30 minit akhirnya menemui bot bersama nelayan itu pada pukul 12.37 tengah malam berhampiran Pulau Kendi, Pulau Pinang.
“Anggaran jarak mereka ditemui adalah sekitar 16 batu nautika dari Perairan Tanjung Piandang,” katanya ketika dihubungi hari ini.

Katanya, kesemua nelayan itu berada dalam keadaan selamat dan bot yang digunakan mereka ditunda ke pengkalan. – K! ONLINE


Tanah runtuh di Banjaran Titiwangsa, hanya satu lorong dibuka
Oleh MUHAMAD TARMIZE MOHD NOR

6 Januari 2021, 10:27 pm
GERIK – Satu kejadian tanah runtuh berlaku di Kilometer 57, Jalan Raya Timur-Barat (JRTB) Gerik-Jeli berhampiran kawasan rehat dan rawat Banjaran Titiwangsa menyebabkan hanya satu laluan dibuka kepada pengguna.
Kejadian tanah runtuh yang berlaku kira-kira pada pukul 4 petang itu bagaimanapun tidak melibatkan sebarang kecederaan kepada pengguna.
Ketua Polis Daerah Gerik, Superintendan Zulkifli Mahmod berkata, ketika ini sepasukan anggota trafik dari Ibu Pejabat Polis Daerah (IPD) Gerik dan Balai Polis Bersia mengawal lalu lintas.
“Kerja-kerja pembersihan kini sedang giat dilakukan Jabatan Kerja Raya (JKR) Hulu Perak dan Belati Wangsa.
“Hujan turun renyai dan pengguna di kedua-dua arah dinasihatkan agar berhati-hati ketika melalui lokasi kejadian,” katanya ketika dihubungi sebentar tadi. – K! ONLINE


TFC, Unisza usahasama bangunkan bola sepak
Oleh TENGKU DANISH BAHRI TENGKU YUSOFF

6 Januari 2021, 8:46 pm
KUALA TERENGGANU – Terengganu FC (TFC) bakal menerima kepakaran Universiti Sultan Zainal Abidin (UniSZA) melibatkan bidang seperti sains sukan, kejuruteraan, pemasaran dan perubatan.
Naib Cancelor UniSZA, Prof. Datuk Dr. Hassan Basri Awang Mat Dahan berkata, memorandum berkenaan membuktikan komitmen pihaknya dalam mengukuhkan aspek pendidikan dan penyelidikan.
Beliau berkata, Fakulti Sains Kesihatan dan Fakulti Pengurusan Perniagaan akan memainkan peranan penting dalam usahasama tersebut.
“Kita sedia membantu TFC melaksanakan pelan strategik ke arah menjadi kelab bola sepak yang berjaya.
“UniSZA akan berkongsi pengkalan data untuk mereka meningkatkan prestasi pemain-pemain serta pengurusan selain perkongsian kepakaran lain,” katanya.
Terdahulu beliau menandatangani memorandum persefahaman (MoU) bersama Ketua Pegawai Eksekutif TFC, Ab. Rasid Jusoh di Wisma Darul Iman di sini hari ini.

Hadir menyaksikan MoU tersebut Menteri Besar Terengganu, Datuk Seri Ahmad Samsuri Mokhtar yang juga Presiden Persatuan Bola Sepak Negeri Terengganu.
Hassan Basri berkata, UniSZA juga bukan asing dalam pembangunan sukan malah sudah menjalin kerjasama dengan Majlis Sukan Negara (MSN) dan Majlis Sukan Negeri Terengganu (MSNT) sejak tahun 2016 lagi. – K! ONLINE


Sempat bantu persiapan kenduri sebelum maut kemalangan
Oleh NUR SYAZWANA MANSOR

6 Januari 2021, 9:24 pm
SUNGAI PETANI – Sepasang suami isteri sempat membantu saudaranya melakukan persiapan kenduri kesyukuran sebelum maut dalam kemalangan di Kilometer 65.5 Jalan Alor Setar–Butterworth, Padang Temusu dekat sini semalam.
Dalam kejadian kira-kira pukul 8.30 malam itu, motosikal jenis Honda EX5 dinaiki mangsa, Mt Kassim Mt Isa, 61, dan Azizah Mohamed, 5, dilanggar Perodua Kembara.
Motosikal tersebut yang jatuh ke laluan bertentangan kemudian dilanggar kereta jenis Toyota Vios dan Proton Iswara.
Mt Kassim maut di lokasi kejadian manakala isterinya, Azizah Mohamed, 57, meninggal dunia ketika menerima rawatan di Hospital Sultan Abdul Halim (HSAH) di sini kira-kira pukul 10.05 malam semalam.
Anak saudara mangsa, Mohd. Nasir Husain, 48, berkata, kejadian berlaku ketika ibu dan bapa saudaranya itu dalam perjalanan pulang ke rumah mereka di Taman Sri Gedung di sini.
“Mereka bantu buat persiapan kenduri di rumah seorang saudara di Permatang Tinggi C, Kepala Batas di Pulau Pinang.

“Selepas selesai bantu menggoreng ayam, mereka pulang ke rumah dan beritahu akan datang semula ke majlis kenduri yang sepatutnya berlangsung hari ini,” katanya ketika ditemui di Jabatan Forensik HSAH di sini hari ini.
Katanya, dia sekeluarga terkejut apabila dimaklumkan pasangan suami isteri tersebut maut dalam kemalangan.
Tambahnya, kenduri kesyukuran itu dibatalkan dan diganti dengan kenduri tahlil untuk kedua-dua arwah. – K! ONLINE


Gaduh sebab kekasih diganggu
Oleh KHAIRUL MOHD. ALI

6 Januari 2021, 11:37 pm
JOHOR BAHRU – Tiga lelaki ditahan hari ini dipercayai terlibat dalam kejadian pergaduhan di sebuah pusat hiburan di Taman Ungku Tun Aminah di sini kelmarin.
Ketua Polis Johor, Datuk Ayob Khan Mydin Pitchay berkata, ketiga-tiga suspek yang ditahan berusia antara 21 hingga 28 tahun.
Jelasnya, usaha untuk menahan saki-baki suspek yang terlibat dalam kejadian itu masih diteruskan polis.
“Ekoran satu video tular yang menunjukkan pergaduhan sekumpulan lelaki di sebuah kelab malam dan di kaki lima premis berkenaan, polis telah bertindak menahan tiga orang suspek lelaki.
“Punca pergaduhan dipercayai berlaku apabila salah seorang daripada teman wanita pengunjung kelab malam itu diganggu,” katanya dalam satu kenyataan di sini hari ini.
Ayob Khan berkata, pergaduhan mula tercetus apabila terdapat pengunjung yang mengambil kesempatan sehingga terjadi pergaduhan sesama mereka.

Tegasnya, polis turut menjalankan siasatan sama ada insiden terbabit melibatkan sebarang elemen kongsi gelap.
“Kes berkenaan disiasat mengikut Seksyen 148 dan 324 Kanun Keseksaan,” ujarnya.
Sementara itu, Ayob Khan berkata, susulan kejadian itu, polis melakukan serbuan ke atas premis hiburan berkenaan pada pukul 10 malam semalam.
Katanya, hasil siasatan mendapati premis terbabit beroperasi tanpa lesen hiburan serta melanggar prosedur operasi standard (SOP) Perintah Kawalan Pergerakan Bersyarat (PKPB).
“Premis terbabit sebelum ini telah diambil tindakan sebanyak empat kali di bawah Enakmen Hiburan, manakala serbuan kali ini dibuat mengikut Seksyen 6(2) Enakmen Hiburan dan Tempat-Tempat Hiburan Negeri Johor 4/98,” katanya. – K! ONLINE


Mesyuarat MKT UMNO timbulkan pelbagai spekulasi
Oleh LUQMAN RIDHWAN MOHAMED NOR

6 Januari 2021, 10:37 pm
PETALING JAYA – Mesyuarat Majlis Kerja Tertinggi (MKT) UMNO yang sedang berlangsung ketika ini di Menara Dato Onn, Kuala Lumpur menimbulkan pelbagai spekulasi.
Ia gara-gara begitu banyak isu yang timbul kebelakangan ini, termasuklah membabitkan pemecatan Tan Sri Annuar Musa selaku Setiausaha Agung Barisan Nasional (BN) semalam serta desakan ahli UMNO untuk memutuskan hubungan dengan Parti Pribumi Bersatu Malaysia (Bersatu).
Antara pemimpin UMNO yang hadir di mesyuarat tersebut termasuklah Timbalan Presiden UMNO, Datuk Seri Mohamad Hassan dan Naib Presiden parti itu, Datuk Seri Mohamad Khaled Nordin.
Turut hadir barisan Ahli MKT UMNO seperti Datuk Seri Tajudin Abdul Rahman, Datuk Johari Abdul Ghani, Datuk Seri Azalina Othman Said serta Datuk Seri Ahmad Shabery Cheek. – K! ONLINE


Baju dibeli dengan duit, bukan air liur – Penganjur
Oleh MOHD. HAIKAL ISA

6 Januari 2021, 8:36 pm
PETALING JAYA – Rakan kongsi produk suplemen kesihatan Crystal C White, Nor Shahlina Abu mengakui agak terkilan dengan jawapan balas Rizman Ruzaini berhubung busana ‘muslimah seksi’ yang digayakan pelakon, Natasha Hudson petang semalam.
Nor Shahlina berpendapat sebagai pereka fesyen terkenal, jenama duo popular itu tidak patut melatah dengan menghentam balik waima siapa pun pemakainya
“Sebagai pereka fesyen, dia tak patut menghentam balik terhadap siapa pun yang memakai baju rekaanya. Termasuklah Natasha Hudson. Rekaan baju yang dianggap kontroversi kerana kononnya mendedahkan bahagian bahu dan betis Natasha berlapik. Ia ada ‘lining’ dan bukannya ‘bare shoulder’.
“Cara pereka fesyen itu menjawab seperti marah dan seolah-olah macam hina sangat Natasha menggayakan busana rekaannya. Sepatutnya dia ‘back up’ dengan cakap benda yang lebih elok dan bukannya menambah bara
“Cara pereka fesyen itu menjawab memang seperti menghentam dan menghina,” kata Nor Shahlina dalam satu kenyataan kepada Kosmo! Online sebentar tadi.
Tegas Nor Shahlina yang juga rakan baik kepada pengasas produk berkenaan, Datin Reena Zach, pereka fesyen itu sepatutnya bersifat neutral.

“Baju itu dibeli dengan duit dan bukan dengan air liur. Ia bukan busana yang ditajanya.
“Hormat sikit pembeli baju itu (merujuk kepada dirinya sendiri). Mereka peniaga yang menjalankan perniagaan fesyen sepatutnya faham dengan konsep ‘customer is always right,” katanya lagi.
Terdahulu petang tadi, Rizman Ruzaini terkejut saat mengetahui koleksi rekaannya itu dipakai selebriti bertudung.
Menurut Rizman, baju berwarna putih dengan gaya terdedah pada bahagian bahu tersebut telah dibeli seseorang yang tidak diketahui identitinya menerusi atas talian sejak tiga bulan lalu.
“Baju tersebut adalah koleksi pakaian pengantin yang telah dibuat sejak tiga tahun lalu dan telah dilelong dengan potongan harga sebanyak 90 peratus.
“Sejujurnya, sebagai pereka baju tersebut, saya terkejut dan agak kecewa kerana si pemakainya seseorang yang berhijab.
“Sedikit sebanyak tindakan itu boleh mencalarkan imej dan reputasi jenama Rizaman Ruzaini yang telah bertapak sejak 15 tahun lalu,” kata Rizman.
Menurut Rizman lagi, dia telah banyak bekerjasama dengan ramai selebriti berhijab seperti Datuk Seri Siti Nurhaliza dan tahu bentuk pakaian yang bersesuaian dengan imej wanita menutup aurat.
“Sejujurnya saya marah juga apabila mendapat tahu dia (Natasha Hudson) yang memakai baju itu kerana dia berhijab.
“Rekaan baju tersebut direka untuk wanita free hair (tidak berhijab) dan pernah digayakan oleh aktres Fasha Sandha,” katanya.
Dalam pada itu, Rizman turut menegur penatarias yang menggayakan Natasha semalam supaya lebih peka dengan imej seorang wanita muslim yang berhijab supaya menjaga sensitiviti masyarakat.
Semalam, tindakan Natasha atau nama sebenarnya Natasha Liana Hudson, 38, apabila menggayakan busana yang seolah-olah menampakkan bahagian bahu ketika majlis pelancaran produk kecantikan Crystal C White heboh diperkatakan.
Bahkan, pakaian yang dipakainya juga mempunyai belahan pada bahagian belakang sehingga menampakkan betisnya. – K! ONLINE


Juwita koma 15 hari, lumpuh kerana tak makan nasi dua tahun
Oleh KOSMO!

6 Januari 2021, 8:06 pm
JAKARTA – Penyanyi dangdut Indonesia, Juwita Bahar mengalami koma selama 15 hari selepas mengamalkan diet tidak memakan nasi, lapor laman berita Suara.com.
Juwita berkata, dia turut mengalami lumpuh sebaik sedar daripada koma dan tidak boleh menggerakkan seluruh tubuh badannya.
“Disebabkan mengalami masalah berat badan sejak kecil, saya nekad untuk mengamalkan diet tanpa makan nasi selama dua tahun sebelum satu hari, badan terasa panas serta demam.
“Selepas itu, saya tiba-tiba pengsan dan terus dibawa ke hospital. Apabila sedar, keluarga memberitahu, saya koma selama 15 hari dan pada masa sama tidak dapat menggerakkan badan,” katanya ketika ditemui kelmarin.
Juwita berkata, dia mengambil masa yang cukup lama untuk pulih serta kembali kepada keadaan seperti sedia kala.
“Badan saya tidak terasa sakit, tetapi seluruh anggota ini menjadi tidak boleh digerakkan menyebabkan terpaksa bergantung sepenuhnya kepada orang lain.

“Tempoh pemulihan untuk kembali sihat memang sangat lama. Saya tidak boleh menggerakkan badan dan jadi seperti seorang bayi yang perlu belajar bangun, berjalan dan menulis semula,” ujarnya.
Selain itu, Juwita berkata, keadaannya sekarang sudah kembali pulih sepenuhnya dan boleh melakukan aktiviti harian termasuk bekerja seperti biasa.
“Alhamdulillah saya sudah pulih seperti dulu dan kembali aktif dalam industri hiburan walaupun sebelum ini doktor memberitahu saya mempunyai 50 peratus peluang untuk hidup normal,” luahnya. – Agensi


Pesakit rayu cepatkan proses pindah ke Pulaza
Oleh NOOR HASLIZA NUSI

6 Januari 2021, 10:43 pm
BALIK PULAU – Pesakit warga tempatan yang ditempatkan di Pusat Kuarantin dan Rawatan Covid-19 (PKRC), Kompleks Sukan Balik Pulau merayu supaya proses perpindahan mereka ke Pusat Latihan Zakat (Pulaza) di Jalan Pantai Acheh di sini dipercepatkan.
Ini berikutan rata-rata mereka tidak sanggup lagi berdepan dengan kesesakkan dan terpaksa berebut makanan, ruang solat serta bilik mandi dengan ratusan pesakit bukan warganegara yang turut menjalani kuarantin di situ.
Masing-masing mereka tidak sabar untuk diasing dari lokasi berkenaan dan dikatakan menunggu dari awal pagi tadi untuk dipindahkan ke Pulaza seperti yang dimaklumkan sebelum ini.
Seorang pesakit warga tempatan yang enggan dikenali berkata, keadaan di PKRC amat mengecewakan selain tiada pemantaun oleh pihak berkaitan.
“Layanan di sini bukan seperti mana yang kita imaginasikan. Tiada ubat, tiada doktor pantau. Hanya berehat di atas katil di tempat yang tidak bersih. Lebih baik dikuarantin di rumah sendiri,” katanya menerusi sistem pesanan ringkat (SMS) di sini malam ini.
Dalam pada itu, seorang lagi pesakit turut meminta agar pihak bertanggungjawab mempercepatkan proses perpindahan dan pengasingan dengan warga asing di pusat kuarantin tersebut.

“Saya rasa sangat kecewa kerana selama ini saya hanya tonton di kaca televisyen. Saya ingatkan ada penjarakan antara pesakit, tetapi kami dihimpunkan macam pelarian, sangat jauh berbeza dengan tanggapan saya sebelum ini,” keluhnya.
Sementara itu, Ahli Dewan Undangan Negeri (ADUN), Mohd. Tuah Ismail ketika dihubungi Kosmo! berkata, pihaknya dimaklumkan kemungkinan proses perpindahan pesakit akan dijalankan esok berikutan kerja-kerja pendawaian elektrik dan persiapan katil pesakit sedang dilakukan di Pulaza.
Terdahulu, Mohd. Tuah dengan kerjasama Ahli Parlimen Balik Pulau, Muhammad Bakhtiar Wan Chik dan Pertubuhan Penyebaran Islam Antarabangsa (IPSI) menyerahkan sumbangan sebanyak 1,000 botol minuman, pelitup muka dan makanan kepada barisan hadapan di pusat berkenaan petang tadi.
Kosmo! Online sebelum ini melaporkan pesakit-pesakit terbabit akan dipindahkan segera ke Pulaza selepas isu berkaitan kebersihaan dan kesesakan menghantui mereka selain terpaksa dikuarantin dengan warga asing. – K! ONLINE


Muhyiddin pengerusikan mesyuarat MPT Bersatu
Oleh KOSMO!

6 Januari 2021, 9:43 pm
PETALING JAYA – Perdana Menteri, Tan Sri Muhyiddin Yassin merangkap Presiden Bersatu tiba di ibu pejabat bagi mempengerusikan mesyuarat Majlis Pimpinan Tinggi (MPT).
Beliau tiba di Yayasan Selangor pada pukul 8.25 malam ini diiringi oleh Timbalan Presiden Bersatu, Datuk Seri Ahmad Faizal Azumu.
Turut hadir Naib Presiden, Datuk Seri Dr. Ronald Kiandee, Datuk Seri Mohamed Azmin Ali, Datuk Seri Mohd. Redzuan Md. Yusof, Datuk Saifuddin Abdullah, Zuraida Kamaruddin, Datuk Seri Rina Harun dan Datuk Mas Ermieyati Samsudin.
Mesyuarat MPT Bersatu malam ini dijangka membincangkan usaha untuk menyelesaikan masalah rakyat berhubung bencana banjir yang melanda di beberapa negeri seperti Pahang dan Johor ketika ini.
Namun, Bersatu berdepan persoalan mengenai hubungannya dengan UMNO yang seolah-olah semakin goyah kebelakangan ini.
UMNO turut mengadakan mesyuarat malam ini menerusi Majlis Kerja Tertinggi (MKT) yang dijangka membuat keputusan mengenai pendirian parti dalam kerajaan Perikatan Nasional (PN), termasuk kerjasama dengan Bersatu.

Ini selepas 189 daripada 191 bahagian akar umbi UMNO menolak kerjasama dengan Bersatu pada Pilihan Raya Umum Ke-15 (PRU-15).
Penolakan itu disusuli dengan peletakan jawatan Pengerusi UMNO Bahagian Kelantan, Ahmad Jazlan Yaakob selaku pengerusi Lembaga Minyak Sawit Malaysia (MPOB) selepas menggesa kerajaan Perikatan Nasional (PN) agar segera membubarkan Parlimen.
Ia diikuti dengan pemecatan Tan Sri Annuar Musa selaku setiausaha agung Barisan Nasional (BN) dan digantikan dengan Datuk Seri Ahmad Maslan. – K! ONLINE


PGA cekup pengedar dadah
Oleh YATIMIN ABDULLAH

6 Januari 2021, 11:29 pm
TANAH MERAH – Seorang lelaki dipercayai pengedar dadah dicekup anggota Pasukan Gerakan Am (PGA) Batalion 7 dalam serbuan di sebuah stor di Kampung Lalang Pepuyu di sini hari ini.
Dalam serbuan pada pukul 9 pagi itu, anggota PGA Batalion 7 turut merampas 102 biji pil kuda, empat gram syabu dan tujuh botol air ketum.
Selain itu, beras seberat 2.4 tan dan 200 kilogram beras pulut turut dirampas.
Pegawai Pemerintah PGA Batalion 7, Superintendan Azhari Nusi berkata, rampasan itu hasil maklumat mengenai penyeludupan dadah yang diperoleh pihaknya.
Menurutnya, hasil pemeriksaan lanjut di bahagian dapur dan belakang kabinet telah membawa kepada penemuan beg yang mengandungi bahan terlarang itu.
“Kita turut menemui wang tunai berjumlah RM184 dan tujuh botol air ketum dijumpai di dalam tong plastik.

“Siasatan awal mendapati suspek mendapat bekalan dadah tersebut daripada seorang lelaki yang dikenali dengan nama Mi Tok Ca,” katanya ketika dihubungi Kosmo! hari ini.
Menurut Azhari, siasatan awal mendapati, pil kuda itu dijual kepada penagih-penagih sekitar kawasan Lalang Pepuyu di sini.
Katanya, ujian saringan air kencing mendapati suspek negatif selain tidak mempunyai rekod jenayah lampau.
Tambah Azhari, kesemua barang rampasan dan suspek dibawa ke Balai Polis Lalang Pepuyu untuk tindakan lanjut. – K! ONLINE


Bayi dibuang di kebun kelapa sawit
Oleh ABDUL RASHID ABDUL RAHMAN

6 Januari 2021, 6:08 pm
BERA – Seorang bayi perempuan ditemui dalam keadaan kesejukan ditinggalkan dalam kotak di kawasan kebun kelapa sawit berhampiran jambatan Pejabat Risda di Kemayan hari ini.
Difahamkan bayi berkenaan ditemukan seorang lelaki yang kebetulan melalui kawasan itu untuk memancing di sungai berhampiran.
Ketua Polis Daerah Bera, Deputi Superintendan Mansor Samsudin berkata, pihak polis menerima panggilan pada pukul 1.50 petang daripada orang awam yang memaklumkan penemuan seorang bayi.
Kotak yang ditinggalkan berhampiran kebun sawit di Kemayan, Bera hari ini.
“Apabila polis sampai di tempat kejadian menjumpai seorang bayi perempuan masih hidup dalam kotak di tepi kebun kelapa sawit.
“Pihak polis telah memaklumkan kepada pihak Klinik Kesihatan Kemayan dan bayi berkenaan dibawa ke klinik kesihatan,” katanya di sini hari ini.
Menurutnya kes itu disiasat mengikut Seksyen 317 Kanun Keseksaan kerana menyembunyikan kelahiran.

Katanya, polis sedang giat melakukan siasatan dan mengenalpasti individu bertanggungjawab membuang bayi berkenaan. – K! ONLINE


2,593 kes baharu, tertinggi dilaporkan
Oleh SITI A'ISYAH SUKAIMI

6 Januari 2021, 6:45 pm
PUTRAJAYA – Sebanyak 2,593 kes baharu dilaporkan hari ini, tertinggi direkodkan sejak pandemik Covid-19 melanda negara menjadikan jumlah kes positif di Malaysia sebanyak 125,438 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula mencatatkan sebanyak 24,347 kes.
Menurutnya, kes sembuh merekodkan sebanyak 1,129 kes dan jumlah kes pulih sepenuhnya daripada Covid-19 sebanyak 100,578 kes.
“Daripada jumlah kes hari ini, sebanyak empat kes import mendapat jangkitan dari luar negara manakala sebanyak 2,589 kes adalah penularan tempatan.
“Terdapat empat lagi kes kematian Covid-19 menjadikan jumlah kumulatif kes kematian di Malaysia sebanyak 513 kes,” katanya pada sidang akhbar di sini hari ini.
Ujarnya, terdapat 141 kes positif sedang dirawat di Unit Rawatan Rapi dengan 67 kes memerlukan bantuan pernafasan. – K! ONLINE


KKM kaji kelonggaran rentas negeri
Oleh NOR IDAYU BOSRO

6 Januari 2021, 7:52 pm
PUTRAJAYA – Kementerian Kesihatan (KKM) sedang mengkaji strategi baharu untuk dikemukakan kepada Majlis Keselamatan Negara (MKN) susulan peningkatan kes Covid-19 selepas kelonggaran merentas daerah dan negeri dibuat pada 7 Disember lalu.
Ketua Pengarah Kesihatan, Tan Sri Dr. Noor Hisham Abdullah berkata, pihaknya sedang dalam perbincangan dengan MKN untuk mengkaji pendekatan secara lebih bersasar mengikut negeri, daerah dan kluster yang dilaporkan di negeri berkaitan.
“KKM tidak berjaya menurunkan nilai kebolehjangkitan R naught (R0) kepada 0.5 seperti yang diunjurkan sebelum ini, sebaliknya jika dilihat R0 kini masih 1.1 dan dijangka meningkat kepada 1.2 atau lebih.
“Justeru, kita perlu kaji semula strategi yang telah dilaksanakan dari 14 Oktober tahun lalu sehingga hari ini dengan melihat kepada beberapa strategi baharu termasuk mempertingkatkan kawalan sempadan antara negeri berstatus hijau dengan negeri berstatus kuning, jingga dan merah,” katanya pada sidang akhbar di sini hari ini.
Noor Hisham berkata, terdapat lima kluster berkaitan merentas negeri dikesan setakat ini iaitu Kluster Intan, Semambu dan Kluster Tembok Mempaga di Pahang, Kluster Seragam Chepa di Kelantan serta Kluster Ehsan Ibol di Perak
“Selain itu, sehingga 4 Januari, terdapat sembilan kluster berkaitan aktiviti sosial dan perhimpunan orang ramai,” katanya.

Dalam pada itu, Noor Hisham berkata, KKM sedang mempertimbangkan untuk menempatkan kes positif tidak bergejala dan bergejala ringan di pusat kuarantin yang sekarang ini digunakan untuk pengembara yang pulang dari luar negara.
“Pihak kementerian juga sudah berbincang dengan MKN sama ada boleh kerjasama dengan Agensi Pengurusan Bencana Negara (Nadma) supaya individu yang tanpa gejala dan bergejala ringan ditempatkan di pusat kuarantin sedia ada,” katanya. – K! ONLINE


2.5 juta permohonan i-Sinar diluluskan
6 Januari 2021, 7:07 pm
PETALING JAYA- Sebanyak 2.5 juta permohonan i-Sinar diluluskan Kumpulan Wang Simpanan Pekerja (KWSP) daripada jumlah keseluruhan 3.88 juta setakat 4 Januari lalu.
Dalam satu kenyataan, Jabatan Hal-Ehwal Korporat KWSP berkata, jumlah pengeluaran yang diluluskan adalah sebanyak RM19.62 bilion, dengan pembayaran bulan pertama berjumlah RM10.07 bilion yang telah dibuat secara berperingkat.
“KWSP maklum bahawa sebahagian besar daripada 1.4 juta permohonan yang masih belum diluluskan, berada di dalam kriteria Kategori 2, yang akan dibuka untuk permohonan mulai 11 Januari 2021.
“Bagi ahli yang termasuk dalam Kategori 2, mereka disarankan untuk menyediakan dokumen yang berkaitan seperti slip gaji rasmi yang memperincikan jumlah gaji termasuk elaun lebih masa dan komisen atau penyata bank untuk dimuat naik di i-Sinar Online,” katanya dalam satu kenyataan hari ini.
Sebanyak 701 permohonan tidak dapat diluluskan atas beberapa sebab antaranya perbezaan nombor akaun bank, permohonan yang dibuat untuk ahli yang telah meninggal dunia atau ahli telah pun berumur 55 tahun dan layak untuk mengeluarkan kesemua simpanan KWSP mereka.
Dalam pada itu, KWSP menasihati ahli untuk tidak berkongsi gambar atau dokumen-dokumen berkaitan permohonan i-Sinar mereka di platform media sosial bagi mengelakkan penipuan dan aktiviti scam.

“KWSP memberi jaminan kepada ahli bahawa setiap aspek keselamatan telah diambil bagi mengelakkan pihak ketiga atau scammers yang tidak bertanggungjawab daripada membuat  permohonan palsu dan menjejaskan simpanan persaraan ahli,” tegas badan itu.
Permohonan i-Sinar akan terus dibuka sehingga 30 Jun 2021.
Ahli digalakkan memohon secara online menerusi isinar.kwsp.gov.my dan tidak perlu hadir ke cawangan-cawangan. -K! ONLINE


Jet China ceroboh Taiwan 380 kali pada 2020
Oleh KOSMO!

6 Januari 2021, 6:47 pm
TAIPEI, Taiwan – Jet-jet China melakukan 380 pencerobohan ke dalam zon pertahanan Taiwan tahun lalu sekali gus angka tertinggi, kata seorang pegawai pertahanan semalam.
Jurucakap Kementerian Pertahanan Taiwan, Shih Shun-wen berkata, Beijing menghantar jet, pesawat pengebom dan kapal terbang pengintip ke zon identifikasi pertahanan udara Taiwan (ADIZ) pada kadar yang belum pernah berlaku sebelumnya.
“380 pencerobohan ke ADIZ pada tahun 2020 adalah jauh lebih kerap daripada masa lalu”
“Ini menimbulkan ancaman terhadap keselamatan wilayah kita.
“Pesawat China menyasarkan ADIZ ‘untuk menguji tindak balas tentera kita dan  untuk memberi tekanan terhadap pertahanan udara kita,” katanya.
Angka tersebut disiarkan ketika Institut Penyelidikan Pertahanan dan Keselamatan Nasional yang mempunyai kaitan dengan tentera memberi amaran dalam laporan tahunan tentang Tentera Pembebasan Rakyat (tentera komunis) bahawa ancaman ketenteraan China berada di tahap tertinggi sejak krisis peluru berpandu 1996 di Selat Taiwan.
Pada tahun 1996, Beijing membedil peluru berpandu ke Selat Taiwan dalam usaha menakutkan pengundi dalam pilihan raya Presiden pertama yang diadakan secara demokrasi di pulau itu sekali gus mendorong Washington menghantar kapal perang ke perairan tersebut.

Taiwan yang mengamalkan demokrasi dan pemerintahan sendiri, hidup di bawah ancaman pencerobohan berterusan oleh China yang menganggap pulau itu sebagai sebahagian daripada wilayahnya.
Beijing juga berikrar untuk merampas Taiwan suatu hari nanti dan secara paksa jika perlu.
Permusuhan Beijing meningkat sejak Presiden Taiwan, Tsai Ing-wen memenangi pilihan raya pada tahun 2016 dan menolak gagasan ‘satu China’. – AFP


Densus 88 bunuh militan JAD
Oleh KOSMO!

6 Januari 2021, 7:42 pm
JAKARTA – Dua militan Indonesia yang dikaitkan dengan letupan gereja di Filipina pada 2019 telah ditembak mati polis, kata pihak berkuasa hari ini.
Mereka ditembak semasa skuad antipengganas Indonesia, Densus 88, menyerbu tempat persembunyian kumpulan Jamaah Ansharut Daulah (JAD) di bandar Makassar, Pulau Sulawesi.
Kedua-duanya ditembak apabila ‘menentang tangkapan’ dan menyerang anggota pasukan keselamatan, kata polis sambil menambah, suspek ketiga cedera ditembak dan sedang dirawat di hospital.
Seramai 17 militan lain ditahan.
Lewat hari ini, polis berkata, kedua-dua suspek yang ditembak mati terlibat membiayai pengeboman tersebut yang dianggap serangan keganasan paling buruk di Filipina dalam tempoh setahun. Seramai 21 mangsa terbunuh dan puluhan yang lain cedera dalam serangan itu.
“Mereka memindahkan wang kepada pengebom gereja di Jolo, Filipina,” kata jurucakap polis Indonesia, Ahmad Ramadhan kepada pemberita tanpa mengulas lanjut.

Pada awal 2019, dua letupan memusnahkan sebuah gereja Katholik di Pulau Jolo yang didiami majoriti penduduk Islam sekali gus meningkatkan kebimbangkan mengenai rangkaian militan di Asia Tenggara.
Kumpulan Daesh mengaku bertanggungjawab melakukan letupan tersebut dan berkata, dua pengebom bunuh diri meletupkan bahan letupan pada tali pinggang mereka.
Dua pengebom itu kemudian dikenal pasti sebagai seorang militan Indonesia dan isterinya.
Hari ini, polis Indonesia menyatakan bahawa kedua-dua lelaki yang ditembak oleh pihak berkuasa itu adalah anggota JAD. JAD merupakan rangkaian pengganas tempatan yang berikrar taat setia kepada kumpulan dan ideologi Daesh.
Anggota JAD melancarkan serangan pengeboman bunuh diri di beberapa buah gereja di bandar kedua terbesar di Indonesia, Surabaya pada 2018 yang meragut 12 nyawa. – AFP


194 individu ditahan, dikompaun ingkar SOP PKP
Oleh LUQMAN RIDHWAN MOHAMED NOR

6 Januari 2021, 6:11 pm
PETALING JAYA – Seramai 194 individu ditahan Polis Diraja Malaysia (PDRM) semalam atas kesalahan ingkar arahan Perintah Kawalan Pergerakan (PKP) dan kesemuanya telah dikenakan kompaun.
Menteri Kanan (Keselamatan), Datuk Seri Ismail Sabri Yaakob berkata, antara kesalahan dilakukan termasuk tidak memakai pelitup muka (84) dan gagal menyediakan peralatan merekod butiran pelanggan (74).
“Juga gagal dilakukan ialah mematuhi arahan penjarakan fizikal (25) dan lain-lain (11),” katanya dalam satu kenyataan hari ini.
Sementara itu, menurutnya, Task Force Operasi Pematuhan yang diketuai PDRM telah membuat 40,389 pemeriksaan semalam bagi memantau dan menguat kuasa pematuhan prosedur operasi standard (SOP) PKP Pemulihan (PKPP).
“Sebanyak 2,861 Pasukan Pematuhan yang melibatkan 12,511 anggota telah membuat pemantauan di 3,388 pasar raya, 4,227 restoran serta 1,580 penjaja, 1,313 kilang, 3,133 bank dan 559 pejabat kerajaan.
“Juga dipantau, sebanyak 900 terminal pengangkutan darat, 233 terminal pengangkutan air serta 66 terminal pengangkutan udara,” katanya.

Pada masa sama, Ismail Sabri berkata, seramai 49 pendatang asing tanpa izin dan dua tekong serta tujuh kenderaan darat dirampas menerusi Ops Benteng semalam.
Katanya, sebanyak 111 Sekatan Jalan Raya (SJR) dilaksanakan semalam yang melibatkan Angkatan Tentera Malaysia, PDRM dan Jabatan Sukarelawan Malaysia (Rela) di 41 SJR di bawah Ops Penawar.
“Ops Benteng PDRM pula melibatkan 61 SJR manakala Ops Benteng Agensi Kawalan Sempadan Malaysia (Aksem) melaksanakan sembilan SJR,” katanya. – K! ONLINE


Mini Stadium Ffira Mikah kini Mini Stadium Padang Terap
Oleh MOHD. RAFIE AZIMI

6 Januari 2021, 6:16 pm
JITRA – Kerajaan Negeri Kedah memutuskan untuk menggunakan nama Mini Stadium Padang Terap sebagai ganti kepada Mini Stadium Ffira Mikah di Kuala Nerang dekat sini yang menjadi kontroversi sebelum ini.
Menteri Besar, Muhammad Sanusi Md. Nor berkata, keputusan itu dicapai menerusi Mesyuarat Exco yang berlangsung di Pejabat Daerah Kubang Pasu semalam.
“Pegawai daerah yang terlibat juga telah ditukarkan ke Perbadanan Kemajuan Negeri Kedah (PKNK).
“Itu proses pertukaran biasa di bawah pentadbiran negeri, semua itu berada di bawah kuasa prerogatif Setiausaha Kerajaan Negeri, Datuk Ammar Shaikh Mahmood Naim,” katanya.
Beliau berkata demikian pada sidang akhbar selepas Majlis Ramah Mesra Bersama Penghuni Perumahan Generasi Baharu Felda di Felda Laka Selatan di sini hari ini. – K! ONLINE


Lelaki Rohingya ditikam angkara sengketa keluarga
Oleh KHAIRUL MOHD. ALI

6 Januari 2021, 7:03 pm
KULAI – Seorang lelaki etnik Rohingya ditemui mati dipercayai ditikam ahli keluarganya di sebuah rumah di Taman Tan Yoke Fong di sini semalam.
Mangsa ditemui terbaring di lokasi kejadian pada pukul 9.14 malam itu,
Ketua Polis Daerah Kulai, Superintendan Tok Beng Yeow berkata, polis menerima laporan daripada seorang wanita yang memaklumkan seorang lelaki ditikam.
“Bertindak atas maklumat, sepasukan anggota dari Bahagian Siasatan Jenayah, Ibu Pejabat Polis Daerah Kulai menyerbu dua lokasi di daerah ini pada pukul 11 malam.
“Polis dapat menahan tiga lelaki dan seorang wanita warga Myanmar berusia 20 hingga 45 tahun untuk membantu siasatan,” katanya dalam satu kenyataan di sini hari ini.
Beng Yeow memberitahu, siasatan awal mendapati punca kejadian disebabkan salah faham yang berlaku dalam keluarga.

“Polis merampas sebilah pisau panjang yang digunakan dalam kejadian itu. Turut dirampas sepasang pakaian, beg pinggang dan dua telefon bimbit.
“Kesemua suspek kini direman dan kes disiasat mengikut Seksyen 302 Kanun Keseksaan,” katanya.
Beng Yeow turut memuji kecekapan pegawai dan anggotanya yang berjaya menyelesaikan kes bunuh itu dalam tempoh tiga jam.-K! ONLINE


Aset strategik KDN diatur gerak bantu mangsa banjir
Oleh NOR IDAYU BOSRO

6 Januari 2021, 6:41 pm
PUTRAJAYA – Seramai 8,653 pegawai serta anggota Polis Diraja Malaysia (PDRM) daripada enam kontinjen terlibat dalam bantuan operasi banjir di negeri-negeri terjejas termasuk Selangor, Perak, Johor, Pahang, Kelantan dan Terengganu.
Menteri Dalam Negeri, Datuk Seri Hamzah Zainuddin berkata, sebanyak 1,329 aset kenderaan PDRM telah diatur gerak termasuk 164 bot, 42 van, 13 ambulans dan tiga bus.
“Selain itu, seramai 1,662 anggota RELA dikerahkan untuk membantu mangsa banjir di negeri tersebut dan ditugaskan di Pusat Pemindahan Sementara (PPS).
“Sebanyak 59 aset kenderaan RELA Malaysia telah diatur gerak melibatkan 23 kenderaan utiliti sukan (SUV), kenderaan darat pacuan 4 roda (tujuh),  lori (dua), kenderaan pelbagai guna (MPV) (lapan), sedan (10) dan van (sembilan),” katanya dalam satu kenyataan hari ini.
Hamzah berkata, aset-aset strategik seperti pesawat udara AW 139 dan bot-bot peronda milik Agensi Penguatkuasaan Maritim Malaysia (APMM) bersedia untuk diatur gerak bagi operasi membantu dan menyelamatkan mangsa banjir dengan koordinasi bersama pihak NADMA, terutamanya bagi kegunaan di negeri-negeri yang terjejas teruk seperti Johor dan Pahang.
“Manakala aset-aset awam seperti bas, lori dan trak berkapasoti besar milik Jabatan Imigresen Malaysia (JIM) juga akan dilibatkan dalam operasi-operasi banjir di seluruh negara,” katanya.

Sementara itu, Hamzah berkata, bagi membantu memudahkan urusan mangsa banjir yang kehilangan dokumen-dokumen pengenalan diri seperti kad pengenalan dan sijil kelahiran, Unit Bergerak Jabatan Pendaftaran Negara (JPN) telah digerakkan ke kawasan-kawasan pedalaman.
“Melalui Unit Bergerak JPN, mangsa-mangsa banjir tidak perlu lagi hadir ke cawangan JPN negeri masing-masing untuk memohon dokumen tersebut,” katanya.
Hamzah berkata, KDN ingin mengingatkan orang ramai supaya patuh kepada arahan pihak berkuasa bagi melancarkan operasi bantuan dan menyelamat mangsa-mangsa banjir.
Orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia (MCC) PDRM di talian 03-2266 3333 atau 03-2266 3444. – K! ONLINE


Helikopter TUDM hantar bekalan untuk mangsa banjir
6 Januari 2021, 5:48 pm
PETALING JAYA – Tentera Udara Diraja Malaysia (TUDM) mengatur gerak aset udara dan anggota untuk menghantar bekalan makanan serta barang keperluan asas ke kawasan-kawasan terjejas banjir dalam Ops Murni di sekitar negeri Pahang.
TUDM dalam satu kenyataan berkata, helikopter EC725 AP dari Skuadron ke-10 (No. 10 Skuadron) dari Pangkalan Udara Kuantan diatur gerak ke kawasan-kawasan yang terputus hubungan laluan darat.
“TUDM hari ini melakukan enam sortie penghantaran bekalan makanan dan keperluan asas ke kawasan terjejas banjir di sekitar daerah Temerloh, Pahang menggunakan pesawat EC725 AP dari No 10 Skuadron.
“Bekalan makanan dan keperluan asas daripada Jabatan Kebajikan Masyarakat seberat satu tan ini telah dihantar ke lokasi-lokasi di daerah Temerloh seperti Sekolah Kebangsaan (SK) Lubuk Terua, SK Lanchang, Institut Kemahiran Tinggi Belia Negara (IKTBN) Lanchang dan SK Desa Bakti,” katanya dalam satu kenyataan hari ini.
TUDM juga telah melakukan sortie menggunakan helikopter itu sejak kelmarin.
Tiga sortie penghantaran bekalan makanan daripada Jabatan Kebajikan Masyarakat (JKM) seberat 250 kilogram kepada penduduk terjejas banjir di sekitar daerah Kuala Lipis dan Temerloh dilaksanakan kelmarin manakala 10 sortie dilaksanakan semalam membabitkan 1,000 kilogram bekalan makanan daripada JKM.

Helikopter TUDM berkenaan turut melaksanakan dua penerbangan ihsan membabitkan seorang warga emas yang diterbangkan dari SK Lanchang ke SMK Seberang Temerloh dan dua bayi pasangan kembar berusia empat bulan yang menghidapi demam panas.
“Pasangan bayi kembar berkenaan, Afya Zara Rosman Hafsam dan Arfan Naufal Rosman Hafsam diterbangkan dari SMK Teluk Sentang ke SMK Seberang Temerloh.
“Kesemua pesakit kemudiannya telah dibawa menaiki ambulans ke Hospital Sultan Haji Ahmad Shah di Temerloh sebaik mendarat di SMK Seberang Temerloh bagi mendapatkan rawatan selanjutnya,” ujarnya. -K! ONLINE


Tujuh samseng dicekup, empat lagi diburu
Oleh MOHAMAD NAUFAL MOHAMAD IDRIS

6 Januari 2021, 5:24 pm
KLANG – Polis menahan tujuh lelaki yang bertindak samseng terlibat dalam pergaduhan ketika meminta wang perlindungan sebanyak RM500 daripada seorang pemilik restoran ditahan sekitar daerah ini Isnin lalu.
Kesemua suspek berusia 22 hingga 57 tahun itu diberkas menerusi beberapa siri serbuan dalam tempoh tiga jam bermula pukul 8 malam.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati kejadian berlaku pukul 11.50 malam pada Ahad lalu apabila pemilik restoran berusia 27 tahun itu telah didatangi suspek yang meminta wang perlindungan daripadanya.
Katanya, wang perlindungan yang diminta dianggarkan kira-kira RM500.
“Bagaimanapun, pemilik restoran itu enggan menyerahkan wang tersebut sebelum suspek bertindak memanggil beberapa rakannya masuk ke restoran itu dan memecahkan barangan di situ.
“Kumpulan suspek juga didapati menyerang pelanggan yang berada di restoran berkenaan,” katanya dalam kenyataan di sini hari ini.

Kata beliau, siasatan awal mendapati kumpulan samseng itu dipercayai aktif sejak pertengahan tahun lalu dan tidak menolak kemungkinan ada penglibatan dengan kongsi gelap.
Sehubungan itu, Shamsul Amar menegaskan, pihaknya memburu empat lagi suspek yang turut terlibat dalam insiden merusuh itu.
“Mereka adalah Tan Chee Siang, Tey Kok Chun, Hew Chee Chong dan Tan Chee Kin yang berusia 20 hingga 34 tahun.
“Justeru, orang ramai yang mempunyai maklumat diminta menghubungi Pegawai Penyiasat Kanan, Asisten Superintendan Zamrus Zakaria di talian 019-6892777 atau Ibu Pejabat Polis Daerah Klang Selatan di talian 03-33762222 atau mana-mana balai polis berhampiran,” katanya.
Kes disiasat mengikut Seksyen 148 Kanun Keseksaan. -K! ONLINE


Mangsa banjir di Perak berkurangan
Oleh MUHAMAD TARMIZE MOHD NOR

6 Januari 2021, 5:52 pm
IPOH – Bilangan mangsa banjir di Perak terus mencatatkan penurunan apabila mereka dibenarkan pulang selepas banjir surut.
Jurucakap Sekretariat Jawatankuasa Pengurusan Bencana Negeri Perak berkata, mangsa banjir kini berjumlah 448 orang daripada 120 keluarga yang ditempatkan lima pusat pemindahan sementara (PPS) berbanding 511 pagi tadi.
“Jumlah mangsa paling tinggi dicatatkan di daerah Hilir Perak iaitu 410 mangsa di tiga PPS iaitu di Dewan Majlis Perbandaran Teluk Intan (MPTI) melibatkan 253 penduduk, PPS Dewan Serbaguna Chikus (113) dan PPS Sekolah Kebangsaan (SK) Sri Langkap (44).
“Di daerah Kampar, seramai 25 mangsa daripada 11 keluarga masih berada di PPS Dewan Serbaguna Dato’ Azman Mahalan, Kuala Dipang manakala di daerah Hulu Perak pula hanya 13 mangsa daripada tiga keluarga yang ditempatkan di PPS Dewan Orang Ramai Kampung Perah,” katanya. – K! ONLINE


Kaedah pendigitalan tambah baik piawaian halal
Oleh ASLIZA MUSA

6 Januari 2021, 5:44 pm
TANJUNG MALIM – Kerajaan akan memperkenalkan kaedah pendigitalan bagi menambah baik piawaian halal sesuatu produk di pasaran dalam masa terdekat.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, kaedah itu merupakan sebahagian perkara yang telah dibincangkan dalam prosedur operasi standard (SOP) dan garis panduan halal produk termasuk daging import.
Katanya, langkah tersebut juga diyakini dapat mengelak berlakunya penipuan label halal seperti mana didakwa terjadi dalam isu kartel daging yang diimport.
“Sudah ada perbincangan isu yang berkait dengan halal dan dalam masa terdekat kita akan melancarkan SOP dan garis panduan halal di samping beberapa tindakan lain yang akan dilihat dengan lebih berkesan.
“Ini termasuk penggunaan pendigitalan dalam kod bar halal untuk kita tengok status halalnya. Kita sedang buat satu mekanisma dan persediaan ke arah itu dalam masa terdekat,” katanya.
Beliau berkata demikian ketika ditemui pemberita selepas menyampaikan sumbangan kepada mangsa banjir di Pusat Pemindahan Sementara (PPS) di Sekolah Kebangsaan (SK) Kuala Slim di sini hari ini.

Sementara itu, mengulas mengenai akta baharu bagi pensijilan halal khusus untuk isu kartel daging, Zulkifli Mohamad berkata, pihaknya akan melihat keperluan perkara itu terlebih dahulu.
“Saya perlu lihat yang terdahulu apa SOP dan akta yang patut dipinda. Bagaimanapun, penegasan daripada kami adalah melancarkan dalam masa terdekat SOP dan garis panduan halal,” katanya.
Dalam perkembangan sama beliau berkata, pihaknya menyambut baik cadangan membawa bersama wakil Suruhanjaya Pencegahan Rasuah Malaysia (SPRM) dalam proses audit loji penyembelihan di luar negara. – K! ONLINE


Agong, Raja Permaisuri Agong masak untuk mangsa banjir
Oleh LUQMAN RIDHWAN MOHAMED NOR

6 Januari 2021, 5:39 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan membantu Raja Permaisuri Agong, Tunku Azizah Aminah Maimunah Iskandariah memasak untuk mangsa banjir di Pusat Pemindahan Sementara (PPS) Dewan Orang Ramai Seri Damai, Kuantan, Pahang hari ini.
Menurut Istana Negara di laman Facebook, Seri Paduka Baginda berangkat tiba ke PPS itu setelah berkenan melawat dan meluangkan masa menyantuni mangsa banjir yang ditempatkan di PPS Wisma Belia dan PPS Sekolah Menengah Kebangsaan Sg. Isap, Kuantan.
“Sudah menjadi kelaziman bagi Raja Permaisuri Agong menyingsing lengan baju menyediakan makanan kepada mangsa banjir di negeri Pahang.
“Sentuhan Yang di-Pertuan Agong dan air tangan Raja Permaisuri Agong mencerminkan keperibadian dan keprihatinan tinggi Seri Paduka Baginda terhadap mangsa banjir dan golongan yang memerlukan bantuan,” katanya hari ini.
Seramai 128 orang daripada 49 keluarga telah dipindahkan di PPS ini setelah kediaman mereka dilanda banjir akibat hujan berterusan sejak hari Sabtu lalu.
Menurutnya, Seri Paduka Baginda berdua mengajak seluruh rakyat bersama Baginda mendoakan agar bencana banjir yang melanda beberapa negeri pada ketika ini tidak berpanjangan sehingga mengorbankan nyawa dan harta benda. – K! ONLINE


Siti Nurhaliza hantar bantuan banjir ke Kuala Lipis
6 Januari 2021, 5:24 pm
PETALING JAYA – Penyanyi tersohor negara Datuk Seri Siti Nurhaliza menghantar sumbangan kepada mangsa banjir di Pahang, khususnya buat penduduk kampung halamannya, Kuala Lipis.
Perkara berkenaan dikongsikan penyanyi berusia 42 tahun itu menerusi Instagramnya dengan memuat naik beberapa keping gambar menunjukkan barangan keperluan yang akan diagihkan kepada mangsa terjejas.
Sumbangan berkenaan dihantar ke beberapa pusat pemindahan sementara (PPS) antaranya Sekolah Jenis Kebangsaan Cina (SJK) Chung Hwa dan Sekolah Kebangsaan Clifford, Dewan Orang Ramai Kampung Tempoyang di Kuala Lipis serta Sekolah Kebangsaan Benta, Sekolah Kebangsaan Budu dan Sekolah Kebangsaan Chat di Benta.
“Bekalan barangan keperluan dihantar dari Kuala Lumpur kerana beberapa hari ini sukar mendapatkan bekalan yang cukup dari daerah sekitar Pahang yang mengalami banjir.
“Semoga perjalanan pasukan kami ke sana dipermudahkan Allah. Fasa pertama dan moga dilapangkan terus rezeki untuk fasa seterusnya,” tulisnya.
ANTARA barang sumbangan yang dihantar Siti Nurhaliza kepada mangsa banjir di Pahang.
Pelantun lagu Siapa Tak Mahu itu pada masa sama memaklumkan dirinya tidak dapat turut serta menghantar bantuan tersebut disebabkan keadaannya yang tidak mengizinkan.

Siti kini sedang hamil anak keduanya yang memasuki usia lebih lima bulan.
“Saya tidak dapat turun padang dan melihat sendiri kesukaran di Kuala Lipis khususnya. Bukan tidak mahu tetapi keadaan saya tidak mengizinkan.
“Meskipun ramai yang bertanya, apakah saya tidak berbuat apa-apa? Allah! Tubuh saya mungkin tidak berada di sana tetapi doa dan juga usaha saya serta kalian semuanya sampai ke sana. Moga dipermudahkan buat kita semua,” katanya lagi.
Bantuan yang dihantar menggunakan sebuah lori tersebut dihantar oleh pengurusnya, Rozi Abdul Razak ke Kuala Lipis.
Terdahulu, sekitar dua hari lalu, Siti ada meluahkan kebimbangan dengan situasi banjir yang melanda beberapa buah negeri termasuk negeri kelahirannya Pahang.
Penyanyi itu turut susah hati apabila mengenangkan keadaan keluarga termasuk ibunya yang berada di Kuala Lipis.
Menerusi Instagramnya, Siti turut berkongsi maklumat kutipan sumbangan Persatuan Bekas Pelajar Sekolah Clifford Lipis untuk orang ramai menyalurkan sumbangan bencana banjir di daerah tersebut. – K! ONLINE


Banjir di Terengganu kembali buruk
Oleh MOHD AZLI ADLAN

6 Januari 2021, 5:32 pm
KEMAMAN – Banjir gelombang kelima di Terengganu kembali buruk selepas mangsa banjir meningkat mendadak kepada 1,037 mangsa daripada 269 keluarga.
Ketua Sekteriat Pengurusan Banjir Terengganu, Che Adam A. Rahman berkata, hujan lebat berterusan dan fenomena air pasang besar telah menyebabkan banjir tersebut merebak ke daerah Hulu Terengganu selain Kemaman dan Dungun.
“Kemaman kekal daerah paling teruk terjejas dengan 730 mangsa daripada 175 keluarga telah dipindahkan ke sembilan pusat pemindahan sementara (PPS).
“Seramai 247 penduduk dari 78 keluarga pula telah berpindah ke tiga PPS di Dungun,” katanya kepada Kosmo! di sini hari ini.
Che Adam berkata, sebuah PPS iaitu Sekolah Kebangsaan Gunung Menerong telah diaktifkan dengan 60 mangsa daripada 16 keluarga sudah mula berpindah masuk.
Beliau berkata, hujan lebat masih berterusan terutama di bahagian pedalaman Terengganu. – K! ONLINE


Rezeki jumpa semula motosikal hanyut
Oleh AHMAD SHAHERMAN SHAMSURI

6 Januari 2021, 5:34 pm
PETALING JAYA – Motosikal yang ditunggang dua lelaki hanyut ketika meredah banjir di sebatang jalan raya berdekatan sempadan Jengka 15 dan Jengka 16, Pahang pada Ahad lalu telah ditemui semula semalam.
Difahamkan motosikal jenis Honda Wave itu ditemui kira-kira dua kilometer dari tempat ia dilaporkan hanyut sebelum ini.
Ketika ditemui motosikal itu berada di dalam air dan diliputi sedikit lumpur.
Bagaimanapun, tiada kerosakan teruk pada bahagian luar motosikal itu meskipun telah dihanyutkan arus deras sejauh dua kilometer.
Kosmo! Online pada Ahad lalu melaporkan, dua lelaki nyaris maut apabila motosikal yang ditunggang mereka hanyut dibawa arus ketika cuba meredah jalan yang ditenggelami air dalam kejadian di Pahang.
Berdasarkan video berdurasi 28 saat itu, kelihatan dua lelaki cuba meredah jalan terbabit meskipun arusnya deras.

Bagaimanapun motosikal mereka terbalik sebelum dibawa arus deras.
Kedua-duanya cuba menarik motosikal terbabit daripada dihanyutkan arus, namun mereka terpaksa melepaskannya kerana arus sangat deras.
Kelihatan salah seorang daripada mangsa juga nyaris terjatuh ketika mengharungi banjir tersebut. – K! ONLINE.


PKPD Asrama Pekerja Westlite dilanjutkan
Oleh LUQMAN RIDHWAN MOHAMED NOR

6 Januari 2021, 5:57 pm
PETALING JAYA – Kerajaan melanjutkan Perintah Kawalan Pergerakan Diperketatkan (PKPD) di Asrama Pekerja Westlite, Taman Perindustrian Tampoi Jaya bermula 9 hingga 22 Januari depan.
Menteri Kanan Keselamatan, Datuk Seri Ismail Sabri Yaakob berkata, PKPD itu dijadualkan tamat 8 Januari ini namun kerajaan bersetuju melanjutkannya atas nasihat Kementerian Kesihatan (KKM).
“Sehingga kini, KKM telah melaksanakan 1,303 ujian saringan dan daripada jumlah itu sebanyak 555 kes positif Covid-19 telah direkodkan.
“Bagaimanapun, KKM mengesahkan kadar kebolehjangkitan Covid-19 dalam kalangan penghuni di asrama ini masih lagi tinggi,” katanya dalam satu kenyataan hari ini.
Sementara itu, Ismail Sabri memaklumkan, kerajaan bersetuju melaksanakan PKP Bersyarat (PKPB) di submukim Ipoh, Perak bermula 7 sehingga 20 Januari depan.
Beliau menjelaskan, KKM hari ini melaporkan berlaku peningkatan kes positif Covid-19 di submukim tersebut.

“Sehingga kini, KKM mengesahkan terdapat 106 kes positif Covid-19 telah dilaporkan secara bertaburan di dalam submukim Ipoh dan daripada jumlah itu sebanyak 89 kes adalah daripada jangkitan tempatan yang dilaporkan dalam tempoh 14 hari.
“KKM turut mengesahkan terdapat kluster yang masih aktif melibatkan kawasan kilang yang bertumpu dalam beberapa kawasan perindustrian di submukim ini yang berisiko kepada penularan jangkitan Covid-19,” katanya.
Ujarnya, pelaksanaan PKPB itu bagi membolehkan KKM melaksanakan saringan secara bersasar dan untuk mengurangkan pergerakan dalam kalangan komuniti di kawasan ini. – K! ONLINE


Tarikh pembayaran BPN 2.0 diumum dalam masa terdekat
Oleh MOHD. HUSNI MOHD. NOOR

6 Januari 2021, 6:00 pm
PUTRAJAYA – Tarikh pembayaran fasa kedua Bantuan Prihatin Nasional 2.0 (BPN 2.0) akan diumumkan dalam masa terdekat.
Perkara itu dimaklumkan Menteri Kewangan Tengku Datuk Seri Zafrul Tengku Abdul Aziz menerusi Laporan LAKSANA Ke-35 pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA), hari ini.
Tengku Zafrul berkata, buat masa ini, proses semakan permohonan baharu dan rayuan masih dijalankan.
Beliau berkata, permohonan baharu dan rayuan yang lulus, dijangka disalurkan mulai bulan ini.
“Manakala, penunaian fasa pertama BPN 2.0 melalui BSN bagi mereka yang gagal kredit juga masih sedang diteruskan,” katanya.
Bagi Geran Khas PRIHATIN 2.0 (GKP 2.0) pula, Tengku Zafrul berkata, proses semakan permohonan baharu dan rayuan sedang dalam proses semak silang antara Lembaga Hasil Dalam Negeri (LHDN) dan pihak berkuasa tempatan.

“Keputusan mengenai GKP 2.0 akan diumumkan dalam masa terdekat,” katanya.
Kerajaan sebelum ini mengumumkan peruntukan sebanyak RM7 bilion bagi BPN 2.0 yang bertujuan meringankan beban 7.5 juta penerima B40 serta 3.1 juta penerima M40 melalui pemberian bantuan tunai secara ‘one-off’. – K! ONLINE


Aksem Perlis rampas cecair vape bernilai RM1.8j
Oleh NUR NAZLINA NADZARI

6 Januari 2021, 4:59 pm
PADANG BESAR – Agensi Kawalan Sempadan Malaysia (Aksem) Perlis merampas 96,160 botol cecair rokok elektronik atau vape pelbagai jenama bernilai RM1.8 juta yang cuba diseludup ke Thailand di Jalan Kaki Bukit, berhampiran Timah Tasoh dekat sini hari ini.
Komandernya, Deputi Superintendan Rodzi Abu Hassan berkata, bertindak daripada maklumat risikan, pihaknya menahan sebuah lori tiga tan dipandu seorang lelaki warga tempatan berusia 35 tahun pada pukul 10.15 pagi.
Katanya, pemeriksaan lanjut menemui 196 kotak berisi cecair vape dipercayai mengandungi nikotin yang diisytiharkan sebagai minyak wangi bagi mengaburi pihak berkuasa.
“Cecair vape ini dipercayai dibawa dari Kuala Lumpur untuk dipasarkan ke Thailand yang mana siasatan mendapati sindiket ini telah beroperasi sejak lima bulan lalu.
“Kekerapan perjalanan membawa keluar cecair vape ini disyaki sebanyak dua kali seminggu,” katanya ditemui di Aksem Chuping di sini hari ini. – K! ONLINE


Pemecatan saya tidak sah – Annuar Musa
Oleh MOHD. HUSNI MOHD. NOOR

6 Januari 2021, 4:11 pm
PUTRAJAYA – Tan Sri Annuar Musa mendakwa pemecatannya sebagai Setiausaha Agung Barisan Nasional (BN) adalah tidak sah.
Ahli Parlimen Ketereh itu menjelaskan pemecatannya oleh Pengerusi BN, Datuk Seri Dr. Ahmad Zahid Hamidi dibuat ketika mesyuarat Ketua Bahagian UMNO dan bukannya atas kapasiti pengerusi BN.
“Sepatutnya perkara (pemecatan) ini dibincangkan dan mengambil kira pandangan parti-parti komponen lain bukannya pada peringkat Majlis Tertinggi UMNO.
“Jadi saya cadangkan, pecat saya sekali lagi pada mesyuarat BN,” katanya pada sidang akhbar di Kementerian Wilayah Persekutuan hari ini.
Ditanya sama ada beliau menerima surat rasmi berhubung pemecatannya, Annuar mengesahkan tidak menerima apa-apa surat berhubung perkara itu.
“Saya tidak terima lagi, namun Setiausaha Agong BN yang baharu dilantik, Datuk Seri Ahmad Maslan ada text (mesej) kepada saya. Dia jelaskan dia tidak minta jawatan itu,” katanya.

Pada masa sama, Annuar memaklumkan beliau reda menerima pemecatan itu dan berserah kepada Allah S.W.T.
“Saya akan berjuang atas wadah perjuangan UMNO dan akan terus menyumbang ke arah UMNO yang bermaruah, berintegriti dan kekal memimpin penyatuan ummah dan menunjangi permuafakatan nasional,” katanya.
Katanya, beliau mengucapkan terima kasih atas kesempatan berkhidmat sebagai Setiausaha Agung BN selama tempoh tersebut.
Ketika menjawab dakwaan bahawa beliau akan keluar dari parti UMNO, Annuar bagaimanapun menafikan perkara itu.
“Sebab apa nak (hendak) keluar,  tiada siapa halau saya pun.
“Sebab pemecatan ini, komitmen saya bertambah.
“Jika sebelum ini, saya terikat dengan keputusan parti jadi, selepas ini saya dapat bantu parti dengan lebih lagi kerana tidak lagi menjadi Setiausaha Agung BN,” katanya.-K!ONLINE


Ambulans bawa ibu hamil rempuh treler
Oleh NIK NUR IZZATUL HAZWANI NIK ADNAN

6 Januari 2021, 5:20 pm
KEMAMAN – Tiga termasuk seorang ibu mengandung berdepan detik cemas apabila ambulans dinaiki berlanggar dengan sebuah lori treler di Kilometer 140, Jalan Kuantan-Terengganu berhampiran kilang Eastern Steel di sini hari ini.
Dalam kejadian pada pukul 8.40 malam itu, pemandu ambulans berusia 56 tahun cedera ringan manakala ibu hamil dan seorang jururawat tersebut terselamat.
Ketua Polis Daerah Kemaman, Superintendan Hanyan Ramlan berkata, sewaktu kejadian, ambulans tersebut dalam perjalanan menghantar wanita sarat mengandung itu ke Hospital Dungun.
Beliau berkata, pada waktu sama, lori treler tanpa muatan yang dipandu lelaki berusia 46 tahun berkenaan pula menghala masuk ke kilang Eastern Steel dari Teluk Kalong di sini.
“Kejadian berlaku di persimpangan lampu isyarat. Lori treler itu memasuki kilang Eastern Steel sebaik lampu isyarat bertukar hijau sebelum dirempuh sebuah ambulans dari bahagian kiri.
“Rempuhan itu menyebabkan lori treler berkenaan hilang kawalan lalu terbabas ke laluan bertentangan manakala ambulans pula remuk teruk pada bahagian hadapan,” katanya kepada Kosmo! di sini hari ini.

Hanyan berkata, pemandu ambulans yang cedera ringan telah dihantar ke Unit Kecemasan Hospital Kemaman di sini untuk menerima rawatan. – K! ONLINE


Pemandu terbunuh kereta bertembung lori
Oleh MOHD SYALMIZI HAMID

6 Januari 2021, 4:41 pm
SEBERANG PERAI – Seorang pemandu terbunuh selepas terlibat kemalangan jalan raya membabitkan dua kenderaan di Jalan Permatang Tinggi, Bukit Tengah, Bukit Mertajam di sini hari ini.
Dalam kejadian kira-kira pukul 2.20 petang itu, mangsa yang meninggal dunia dikenal pasti sebagai Mohd. Izham Abdul Samad, 37.
Jurucakap Jabatan Bomba dan Penyelamat negeri berkata, pihaknya yang bergegas ke lokasi kejadian mendapati kemalangan itu membabitkan kereta jenis Perodua Kelisa dan sebuah lori yang bertembung.
“Pemandu kereta yang tersepit telah dikeluarkan oleh orang awam sebelum bomba tiba dan dia disahkan meninggal dunia oleh pihak Kementerian Kesihatan.
“Sementara itu, pemandu lori iaitu lelaki berusia 24 tahun mengalami kecederaan ringan dan dihantar ke hospital,” katanya kepada pemberita hari ini.
Jurucakap itu berkata, mayat mangsa diserahkan kepada polis bagi tindakan selanjutnya sebelum operasi ditamatkan pukul 3.16 petang.

Operasi terbabit digerakkan oleh Balai Bomba dan Penyelamat Bandar Perda. – K! ONLINE


Arab Saudi pulihkan hubungan dengan Qatar
Oleh KOSMO!

6 Januari 2021, 5:15 pm
RIYADH – Hubungan antara Negara-Negara Teluk dengan Qatar yang terputus sejak tiga tahun lalu dilaporkan pulih kembali semalam, kata Menteri Luar Arab Saudi.
“Apa yang berlaku hari ini adalah satu permulaan baharu dan menyambung semula hubungan diplomatik secara penuh,” kata Putera Faisal bin Farhan dalam sidang akhbar selepas Sidang Kemuncak Pemimpin Teluk.
Menurut media rasmi Arab Saudi, Agensi Akhbar Saudi, Putera Mahkota Mohammed bin Salman dilaporkan membuat pertemuan lanjut dengan pemerintah Qatar, Sheikh Tamim bin Hamad al-Thani selepas kedua-dua pemimpin tersebut dilihat beramah mesra ketika di lapangan terbang.
“Ketika pertemuan tersebut, kedua-dua pemimpin berkenaan berbincang mengenai hubungan dua hala antara Arab Saudi dengan Qatar dan cara menyatukan Majlis Kerjasama Teluk (GCC) semula,” lapor Agensi Akhbar Saudi.
Selain itu, enam pemimpin negara anggota GCC menandatangani dua dokumen Deklarasi Al-Ula semalam yang dinamakan sempena bandar di Arab Saudi iaitu penganjur Sidang Kemuncak Pemimpin Teluk tahun ini.
Kerajaan Arab Saudi yang mengetuai pakatan Negara Teluk memutuskan hubungan dengan Qatar pada Jun 2017 dan menuduh Doha terlalu rapat dengan Tehran selain menyokong kumpulan radikal.

Bagaimanapun, Doha telah menafikan tuduhan tersebut. – AFP


Gagal patuhi award TTPM, Boy Iman didenda RM5,000
Oleh NUZULSHAM SHAMSUDDIN

6 Januari 2021, 5:08 pm
PUTRAJAYA – Pelakon dan penerbit Boy Iman dan syarikatnya DBI Properties Sdn. Bhd. didenda RM5,000 oleh Mahkamah Majistret di sini hari ini atas pertuduhan gagal mematuhi award (perintah) Tribunal Tuntutan Pengguna Malaysia (TTPM) empat tahun lalu.
Majistret Shah Wira Abdul Halim menjatuhkan hukuman denda itu sebanyak RM3,000 terhadap Boy Iman atau nama sebenarnya Noruliman A. Rahman, 41, dan RM2,000 terhadap syarikatnya iaitu DBI Properties selepas selebriti itu selaku Orang Kena Saman (OKS) mengaku salah atas kedua-dua pertuduhan tersebut.
Sekiranya Boy Iman gagal membayar jumlah denda itu dia boleh dikenakan penjara setahun dan OKS membayar denda tersebut.
Mengikut pertuduhan, Boy Iman dan DBI Properties didapati telah gagal selepas 14 hari dari tarikh award TTPM bertarikh 28 Februari 2017 yang dibuat di Pejabat TTPM Putrajaya yang memerintahkan supaya membayar RM12,000 kepada Hanis Mohd. Samah ,58, iaitu pihak yang menuntut dalam tuntutan tersebut.
Kesalahan itu didakwa dilakukan di Pejabat TTPM Aras 5, Podium 2, No 13, Persiaran Perdana Presint 2, Pusat Pentadbiran Kerajaan Persekutuan Putrajaya di sini pada 5 Oktober 2017.
Bagi kedua-dua kesalahan itu, OKS dan syarikatnya didakwa mengikut Seksyen 117(1) Akta Pelindungan Pengguna 1999 dan boleh dihukum di bawah Seksyen dan akta sama yang memperuntukkan hukuman denda maksimum 10,000 atau penjara maksimum dua tahun jika sabit kesalahan.

Pada 10 Oktober tahun lalu, Mahkamah Majistret Putrajaya telah mengeluarkan waran tangkap terhadap Boy Iman selepas gagal hadir pada sebutan kali pertama kes tersebut. Tertuduh kemudian telah ditangkap semalam oleh KPDNHEP.
Sementara itu, Pengarah Bahagian Penguatkuasa KPDNHEP Azman Adam dalam satu kenyataan menegaskan pihaknya serius dalam isu ketidakpatuhan award dan ketidakhadiran penentang ke mahkamah serta akan mengesan pihak-pihak berkenaan serta melaksanakan waran tangkap kerana kegagalan hadir ke mahkamah.
-K!ONLINE


223 kemalangan berpunca faktor fizikal jalan
Oleh MOHD YUNUS YAKKUB

6 Januari 2021, 4:19 pm
SHAH ALAM – Polis Selangor mendedahkan sebanyak 223 kemalangan direkodkan berpunca daripada keadaan fizikal jalan raya termasuk jalan berlubang dan rosak akibat pembinaan sepanjang tahun 2018 hingga 2020.
Ketua Jabatan Siasatan dan Penguatkuasaan Trafik Selangor, Superintendan Azman Shari’at berkata, berdasarkan statistik itu mendapati sebanyak 148 daripadanya mengakibatkan kemalangan maut.
Katanya, ini membabitkan penunggang motosikal sebanyak 117, kenderaan (26) dan lori (6).
“Namun ditegaskan, kemalangan itu juga berlaku disebabkan kecuaian pengguna lalu lintas termasuk memandu melebihi had laju dan tidak boleh menyalahkan 100 peratus disebabkan faktor fizikal jalan.
“Kawasan pembinaan contohnya telah diletakkan kon dan tanda jalan supaya berwaspada dan memandu secara perlahan,” katanya pada sidang akhbar di Ibu Pejabat Polis Kontinjen Selangor hari ini.
Beliau memberitahu, Sabak Bernam dan Klang merupakan lokasi kerap berlaku kemalangan berikutan pembinaan jalan dan laluan kenderaan berat dengan pengguna dinasihatkan berhati-hati terutama pada waktu malam susulan kekurangan pencahayaan.

Azman menegaskan pihaknya sentiasa berhubung dengan pihak-pihak berkenaan supaya melakukan pemeriksaan dan membaiki jalan-jalan tersebut.
Dalam perkembangan berlainan, beliau berkata, kemalangan berbasikal menyumbang sebanyak 299 kes dengan hanya enam kes melibatkan basikal riadah bagi tempoh sama.
“Secara keseluruhan, jumlah kes itu disebabkan masih ramai pendatang asing menggunakan basikal untuk ke tempat kerja mereka di negeri ini,” katanya. -K!ONLINE


Pemilik taska goncang bayi kekal dijel 5 tahun
Oleh NUZULSHAM SHAMSUDDIN

6 Januari 2021, 5:14 pm
PUTRAJAYA – Perbuatan seorang pemilik taska yang menggoncang bayi perempuan dengan kuat sehingga menyebabkan pendarahan dalam otak dan mata sembilan tahun lalu, berakhir apabila dia kekal dihukum penjara lima tahun oleh Mahkamah Rayuan di sini hari ini.
Keputusan itu dibuat selepas panel tiga hakim diketuai oleh Datuk Abdul Karim Abdul Jalil menolak rayuan akhir Nurul Shahidatul Afzan
Zainal, 37, selaku perayu dalam kes tersebut.
Hakim lain yang turut bersidang ialah Datuk Vazeer Alam Mydin Meera dan Datuk Che Mohd. Ruzima Ghazali.
Panel itu kemudian mengeluarkan perintah komital agar hukuman penjara terhadap Nurul Shahidatul Afzan dikuatkuasakan bermula hari ini termasuk mengekalkan perintah Mahkamah Majistret yang mengarahkan perayu membayar pampasan RM40,000 kepada keluarga mangsa.
Dalam penghakimannya, Hakim Abdul Karim berkata, kesemua elemen dalam pertuduhan telah dibuktikan termasuk niat untuk menganiaya
mangsa dengan cara menggoncangnya dengan kuat sehingga menyebabkan kecederaan.
Panel tersebut juga berpendapat, wujud keterangan mencukupi di bawah Seksyen 426(1)(a) Kanun Tatacara Jenayah yang membolehkan majistret mengeluarkan perintah agar perayu membayar pampasan RM40,000 atau penjara 12 bulan jika gagal membayarnya.

Mengikut pertuduhan Nurul Shahidatul Afzan, didakwa melakukan penganiayaan kepada seorang bayi perempuan, yang ketika itu berusia tiga bulan, dengan menggoncangnya dengan kuat sehingga menyebabkan pendarahan dalam otak dan mata di sebuah pusat jagaan di USJ, Subang Jaya pukul 5.23 petang 24 Februari 2012.
Berikutan itu pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman penjara maksimum 10 tahun atau denda tidak melebihi RM20,000 atau kedua-duanya sekali jika sabit kesalahan.
Sebelum ini ketika perbicaraan berlangsung, keterangan kes antara lain menyatakan, pada hari kejadian seorang pengasuh telah memandikan bayi berkenaan dan menyerahkannya kepada perayu untuk diberi susu.
Namun demikian, bayi itu enggan meminumnya sambil menangis menyebabkan perayu menggoncangnya beberapa kali dengan kuat sehingga tubuhnya menjadi lembik dan tidak sedarkan diri sebelum dibawa ke hospital.-K!ONLINE


Program Rezeki Tani Kada bantu 41 petani
Oleh TOREK SULONG

6 Januari 2021, 4:28 pm
PASIR PUTEH – Seramai 41 petani di daerah ini menerima peralatan bernilai RM10,000 untuk membangunkan industri kecil dan sederhana (IKS) menerusi Program Rezeki Tani.
Pengerusi Lembaga Kemajuan Pertanian Kemubu (Kada), Datuk Kamarudin Md. Nor berkata, nilai agihan bernilai RM410,000 diharapkan dapat melahirkan usahawan IKS dan peningkatan industri hiliran di negeri ini.
Menurutnya, Projek Rezeki Tani Kada dilaksanakan sejak 10 tahun lalu membabitkan 13 Pertubuhan Peladang Kawasan (PPK) dan kini berjaya melahirkan seramai 1,800 usahawan.
“Industri hiliran dalam penghasilan makanan ringan berasaskan pertanian sebahagiannya berjaya dipasarkan di pasar raya dan stesen minyak di negeri ini.
“Majoritinya berjaya memanfaat bantuan yang disalurkan selain bimbingan kepakaran dan teknikal pihak Kada,” katanya ketika ditemui pemberita di PPK Cherang Rotan di sini hari ini.
Kamarudin berkata, kejayaan penerima bantuan bukan sahaja mencapai matlamat kerajaan membebaskan petani daripada belenggu kemiskinan malah menjadi contoh kepada petani lain untuk mengubah kehidupan mereka.

“Disiplin dan pengurusan yang terbaik sebenarnya memberi jaminan seseorang yang menerima bantuan kerajaan berjaya dan boleh berdikari,” ujarnya.-K!ONLINE


Rugi RM15,000 peralatan rumah, pakaian rosak
Oleh KOSMO!

6 Januari 2021, 4:55 pm
Oleh RAJA JAAFAR ALI
JOHOR BAHRU – Sebuah keluarga di Kampung Sepakat Baru, Skudai di sini mengalami kerugian lebih RM15,000 apabila kediaman mereka ditenggelami banjir dalam kejadian baru-baru ini.
Muhammad Saifudin Abdul Rahman 40, dan isterinya, Roshaslinda Makhtar 34, kejadian yang dialami mereka sekeluarga ibarat mimpi buruk sambutan tahun baru 2021.
Jelasnya, pada kejadian 2 Januari lalu, rumahnya dimasuki air sehingga paras dada merupakan kejadian banjir terburuk kali kedua dialami sejak 2006.
“Habis semua peralatan elektrik musnah, pakaian dan perabot, memang tak sempat nak alih tempat tinggi, air laju masuk.
“Baju, buku dan peralatan sekolah habis tak boleh pakai dah,”katanya ketika ditemui dirumahnya di sini.

Muhammad Saifudin yang bekerja sebagai kontraktor bagaimana pun reda dengan apa yang berlaku kerana bagi mereka semua itu ada hikmahnya.
Ketika kejadian banjir berlaku, dia sedang berehat di rumah bersama isteri dan enam anaknya.
Katanya, dia tiba-tiba terdengar jeritan daripada jiran-jiran mengatakan air dari sungai mula melimpah dengan pantas.
“Saya tak fikir apa dah, terus bawa isteri dan anak naik lori pergi ke kawasan loji rawatan air tak jauh dari rumah, tempat itu tinggi sikit,”katanya.-K! ONLINE


Pembaikan jalan rosak ambil masa tiga bulan
Oleh SHAARANI ISMAIL

6 Januari 2021, 3:31 pm
IPOH – Laluan di A149 Jalan Chikus-Sungai Manik yang runtuh kelmarin berikutan air deras dari Sungai Batang Padang yang melimpah, akan diperbaiki dan mengambil masa tiga bulan untuk disiapkan.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Zolkafly Harun berkata, Jabatan Kerja Raya (JKR) sudah pun menutup laluan berkenaan daripada dilalui kenderaan bagi membolehkan pembaikan segera dijalankan.
“Ketika ini terdapat empat laluan alternatif yang boleh digunakan penduduk yang terjejas untuk menghubungkan mereka dengan kawasan lain.
“Antara laluan yang boleh digunakan adalah laluan FT070 Jalan changkat Jong-Kampar, laluan A122 Jalan Sungai Lampam-Kampung Tungku, laluan A016 Jalan Sungai Manik-Labu Kubong dan laluan AA049 Jalan Attaduri,” katanya pada sidang akhbar di pejabatnya di sini hari ini.
Semalam, Menteri Besar Datuk Saarani Mohamad ketika meninjau lokasi berkenaan berkata, sebanyak RM2.2 juta peruntukan diperlukan bagi membaik pulih laluan yang menghubungkan Attaduri ke Chikus yang rosak teruk akibat banjir.
Menurut Saarani, penilaian kerosakkan membabitkan sebahagian struktur laluan yang runtuh itu akan dilakukan jabatan terlibat sebelum sebarang kerja-kerja pembaikan dijalankan.

Katanya, pembaikan struktur laluan itu akan diberi keutamaan kerana ia merupakan laluan utama penduduk setempat.-K!ONLINE


Pembantu Tadbir Jabatan Perkhidmatan Veterinar didenda RM4,000 kerana rasuah
Oleh NORLIDA AKMAR IDROS

6 Januari 2021, 3:09 pm
ALOR SETAR – Seorang Pembantu Tadbir Jabatan Perkhidmatan Veterinar Negeri Kedah didenda RM4,000 oleh Mahkamah Sesyen di sini hari ini atas pertuduhan menerima rasuah sebanyak RM1,000, lima tahun lalu.
Hakim Murtazadi Amran menjatuhi hukuman itu selepas tertuduh, Husaini Hamid, 54, mengaku bersalah terhadap pertuduhan tersebut.
Murtazadi turut memerintahkan Husaini dipenjara setahun jika dia gagal membayar denda berkenaan.
Tertuduh membayar jumlah denda dikenakan.
Mengikut kertas pertuduhan, Husaini menerima wang tunai RM1,000 daripada seorang lelaki berusia 44 tahun dengan tiada balasan yang mana tertuduh mengetahui lelaki terbabit mempunyai perhubungan dengan kerja-kerja rasminya.
Perbuatan itu dilakukan tertuduh di Kedai Makan Din Limbong di Jalan Datuk Kumbar di sini kira-kira pukul 1.15 petang, 24 Mei 2016.

Tertuduh didakwa mengikut Seksyen 165 Kanun Keseksaan (Akta 574) yang memperuntukkan hukuman penjara sehingga dua tahun atau dengan denda atau kedua-duanya.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia, Tan Sew Ping sementara tertuduh tidak diwakili peguam. – K! ONLINE


Rakyat mahu UMNO berkhidmat, bukan berpolitik – Hishamuddin
6 Januari 2021, 3:21 pm
PETALING JAYA- Rakyat Malaysia mahu melihat UMNO memberi perkhidmatan terbaik kepada mereka menerusi jawatan yang diberikan dalam kerajaan sekarang, dan bukannya berpolitk merebut kuasa.
Menteri Luar Negeri, Datuk Seri Hishamuddin Tun Hussein berkata, UMNO sedang diberi peluang untuk membuktikan kepada rakyat bahawa pemimpin parti itu prihatin, berkemampuan, dan bersungguh-sungguh untuk mengurus krisis.
Tegasnya yang merupakan Ketua UMNO Bahagian Sembrong, berpolitik keterlaluan hanya membuatkan rakyat mual dan hilang keyakinan.
“Iktibar yang harus diambil oleh UMNO adalah kita (BN) hanya menang 79 kerusi pada PRU-14 daripada 133 kerusi yang kita menangi pada PRU-13. Ini bermakna kita kehilangan 54 kerusi. Kita harus insaf dari pengalaman ini.
“Tambahan, kita masih berperang dengan Covid-19. Kes harian masih tinggi. Negara juga sedang dilanda banjir. Ekonomi juga sedang dipulihkan. Jumlah rakyat yang terkesan semakin meningkat,” katanya dalam satu kenyataan hari ini.
Katanya, UMNO harus mempunyai hala tuju yang jelas dalam menentukan kerjasama politik.

“Ini adalah kerana keputusan yang bakal dibuat parti akan menentukan jatuh bangunnya UMNO, memberi kesan kepada nilai dan asas perjuangan UMNO, dan juga kedudukan UMNO dalam pilihan raya yang akan datang.
“Jika parti berkeputusan untuk tidak meneruskan kerjasama dengan Bersatu, parti harus putuskan dengan siapa UMNO akan bekerjasama menjelang Pilihan Raya Umum-15. Adakah dengan DAP? Adakah dengan PKR? Atau bersendirian?,” katanya.
Beliau mahu Ahli Majlis Tertinggi UMNO jelaskan kepada ahli parti dan rakyat apa yang parti itu inginkan selepas bermesyuarat malam ini.
Dalam pada itu, Hishamuddin memaklumkan akan meletakkan jawatan sekiranya parti memutuskan semua menteri UMNO perlu melakukan sedemikian. -K! ONLINE


Beras seludup lebih empat tan dirampas
Oleh YATIMIN ABDULLAH

6 Januari 2021, 3:42 pm
TUMPAT – Pasukan Gerakan Am (PGA) Batalion 9 mematahkan cubaan untuk menyeludup pelbagai jenis beras seberat lebih empat tan selepas menahan dua kenderaan pacuan empat roda jenis Mitsubishi Pajero di Kampung Periok di sini malam tadi.
Dalam serbuan pukul 11 malam itu, sepasukan anggota PGA Batalion 9 melihat dua kendaraan tersebut yang dipandu dalam keadaan mencurigakan.
Pegawai Pemerintah Medan, Superitendan Azhari Nusi berkata, sejurus menyedari kehadiran anggota PGA, kedua-dua pemandu kenderaan itu terus bertindak memberhentikan kenderaan tersebut secara mengejut.
Menurutnya, suspek kemudian terus melarikan diri ke kawasan semak yang berpaya sebelum mereka gagal dikesan oleh anggota PGA.
“Hasil pemeriksaan di bahagian belakang kenderaan itu telah membawa kepada penemuan guni-guni beras tersebut.
“Pemeriksaan lanjut, kita telah temui beras seberat 2.877 tan, beras pulut (275 kilogram) dan beras nasi dagang (100 kilogram),” katanya dalam satu kenyataan hari ini.

Azhari memberitahu, nilai keseluruhan rampasan termasuk dua buah kenderaan pacuan empat roda dianggarkan bernilai RM74,433.
Katanya, siasatan awal mendapati semua beras tersebut disyaki diseludup melalui pengkalan haram dari negara jiran untuk dijual di pasaran tempatan.-K!ONLINE


Mangsa banjir cemas, PPS ditenggelami banjir
Oleh NIK NUR IZZATUL HAZWANI NIK ADNAN

6 Januari 2021, 3:57 pm
DUNGUN – Mangsa banjir di Kampung Shukor, Hulu Dungun cemas apabila pusat pemindahan sementara (PPS) Dewan Serbaguna Kampung Shukor dekat sini turut dinaiki air hari ini.
Pengerusi Majlis Pengurusan Komuniti Kampung Shukor, Tengku Md. Hamdan Tengku Mahmud berkata, PPS berkenaan mula ditenggelami banjir pada pukul 7 pagi.
Beliau berkata, paras banjir meningkat mendadak sehingga empat meter berikutan hujan lebat bermula pukul 3 pagi.
“Pada mulanya 88 orang mangsa banjir berpindah ke Sekolah Kebangsaan Shukor dekat sini tetapi PPS baharu itu juga dinaiki air tidak lama kemudian.
“Kini kami terpaksa menumpang teduh sementara di rumah beberapa penduduk lain yang terletak di kawasan lebih tinggi sementara menunggu bantuan tiba,” katanya kepada Kosmo! di sini hari ini.
Tengku Md. Hamdan berkata, banjir menimpa Kampung Shukor tersebut amat buruk dan menyamai yang pernah berlaku pada tahun 2014.

Tambah beliau, setakat ini, 20 buah rumah telah ditenggelami banjir sehingga ke paras bumbung. – K! ONLINE


Majikan wajib bayar kos vaksin pekerja asing
6 Januari 2021, 3:01 pm
PETALING JAYA- Majikan wajib membiayai semua kos vaksin termasuk ujian pengesanan Covid-19 bagi pekerja asing.
Menteri Sumber Manusia, Datuk M. Saravanan berkata, ia selaras dengan Seksyen 24J (F) Akta Standard Minimum Perumahan, Penginapan dan Kemudahan Pekerja 1990.
“Ini susulan arahan Kerajaan berdasarkan Seksyen 11 Akta Pencegahan dan Kawalan Penyakit Berjangkit 1988 (Akta 342) yang menetapkan semua pekerja asing menjalani ujian saringan Covid-19 dengan majikan menanggung fi, kos dan caj bagi ujian itu.
“Mulai 11 Januari, Pasukan Task Force Program Saringan Kesihatan Covid-19 yang terdiri daripada Jabatan Tenaga Kerja Semenanjung Malaysia (JTKSM), Pertubuhan Keselamatan Sosial (PERKESO) dan Jabatan Keselamatan dan Kesihatan Pekerjaan (JKKP) akan melaksanakan operasi khas ke tempat majikan yang menggaji pekerja asing bertujuan untuk meningkatkan tahap kesedaran majikan dalam membendung dan mencegah penyebaran penyakit berjangkit,” katanya dalam satu kenyataan hari ini.-K!ONLINE


ASP kena buang kerja di Terengganu
Oleh MOHD AZLI ADLAN

6 Januari 2021, 3:37 pm
KEMAMAN – Seramai 130 pegawai dan anggota polis di kontinjen Terengganu telah dikenakan tindakan tatatertib atas pelbagai kesalahan termasuk penyalahgunaan dadah sepanjang tahun lalu.
Ketua Polis Terengganu, Datuk Roslee Chik berkata, ia melibatkan 12 pegawai kanan, 112 anggota berpangkat rendah dan enam pegawai awam.
Beliau berkata, lima daripada anggota dan pegawai polis berkenaan termasuk seorang berpangkat Asisten Superintendan (ASP) terpaksa dibuang kerja setelah siasatan tatatertib menyabitkan kesalahan mereka.
“Seramai 17 orang pula menjalani hukuman tahan kerja manakala sembilan lagi dikenakan hukuman pergantungan kerja sepanjang tahun 2020.
“Mereka dikenakan tindakan tatatertib atas pelbagai kesalahan termasuk melakukan jenayah,” katanya selepas majlis penyampaian pangkat anggota polis di sini hari ini.
Roslee berkata, antara jenayah paling serius seramai 11 daripada mereka disiasat atas kesalahan dadah.

“Tiada kompromi terhadap sebarang pelanggaran salah laku pegawai dan anggota polis kerana ia mencemarkan imej badan keselamatan tersebut,” katanya. – K! ONLINE


JPJ keluar notis terhadap pemilik kereta buang sampah
Oleh ROSLIZA MOHAMED

6 Januari 2021, 3:15 pm
KOTA BHARU – Jabatan Pengangkutan Jalan (JPJ) Kelantan sudah mengambil tindakan terhadap pemilik kereta yang membuang sampah ke dalam sungai di Tanah Merah semalam.
Pengarahnya, Hanif Yusabra Yusuf berkata, hasil maklumat dan siasatan, JPJ telah mengeluarkan notis temu siasat di bawah Seksyen 114 Akta Pengangkutan Jalan 1987 kepada pemilik kereta itu.
Katanya, membuang sampah dari kenderaan bermotor merupakan satu kesalahan yang boleh didakwa mengikut Kaedah 52 Kaedah-Kaedah Lalu-Lintas Jalan 1959.
“Pemilik kenderaan boleh dikenakan tindakan mengikut Seksyen 119(2) akta yang sama yang membawa hukuman denda sehingga RM2,000 atau penjara selama tempoh tidak melebihi enam bulan jika sabit kesalahan.
“Jika sabit kesalahan kedua, individu boleh didenda tidak melebihi RM4,000 atau dipenjara tidak melebihi dua bulan penjara atau kedua-duanya,” katanya dalam satu kenyataan hari ini.
Terdahulu, satu video tular di laman sosial Facebook yang memaparkan seorang wanita membuang sampah dari bahagian penumpang hadapan dari sebuah kereta jenis Perodua Bezza.

Kejadian itu dipercayai berlaku di Tanah Merah malah, ada yang mengatakan wanita itu bukan membuang sampah, sebaliknya membuang saka.
Menurut Hanif Yusabra, JPJ menasihatkan pengguna jalan raya supaya tidak melakukan perkara yang sama kerana tindakan saman boleh diambil.
Ujarnya, tindakan sedemikian turut boleh mencemarkan alam sekitar selain boleh membahayakan kepada pengguna jalan raya lain yang menggunakan jalan tersebut.
Katanya, sehubungan itu, orang ramai diminta terus menyalurkan maklumat kepada pihak berkuasa, bagi membantu mengambil tindakan segera.
“JPJ sentiasa memantau dan mengambil tindakan pesalah yang melakukan kesalahan trafik.
“Orang awam yang mempunyai maklumat berkaitan pesalah trafik boleh menyalurkan maklumat lengkap melalui emel [email protected] untuk tindakan lanjut,” katanya.-K!ONLINE


Orang Asli Bateq terputus hubungan
Oleh AIMUNI TUAN LAH

6 Januari 2021, 3:51 pm
GUA MUSANG – Kira-kira 1,000 penduduk Orang Asli suku kaum Bateq di Kampung Pasir Linggi dan Kampung Aring 5 di sini terputus hubungan apabila dua jambatan menghubungkan kampung terbabit tenggelam pagi tadi.
Jambatan itu mula dinaiki air kira-kira pukul 7 pagi selepas hujan lebat sejak awal malam tadi sehingga menyebabkan air Sungai Lebir dan Sungai Aring naik dengan cepat.
Ketua Polis Daerah Gua Musang, Superintendan Sik Choon Foo berkata, paras air sungai itu dijangka terus meningkat kerana hujan belum berhenti sehingga petang ini.
Katanya, bagaimanapun, kejadian air sungai meningkat itu tidak melibatkan kediaman penduduk kampung.
“Setiap kali hujan lebat, jalan ke kampung itu kerap dinaiki air dan keadaan itu menyebabkan penduduk terputus hubungan untuk ke bandar.
“Kita menasihatkan agar penduduk Orang Asli berhati-hati dan memantau keselamatan setiap ahli keluarga,” katanya ketika dihubungi Kosmo! hari ini.

Sementara itu, Penghulu Kampung Aring 5, Raina Anjang berkata, sebelum ini, dua kali jalan perkampungan itu dinaiki air banjir pada bulan lepas.
Katanya, penduduk telah bergotong-royong membina rakit buluh untuk memudahkan mereka menyeberangi air banjir untuk ke bandar hari ini.
“Sejak pagi tadi, penduduk Orang Asli mencari buluh untuk membuat rakit bagi kegunaan semasa banjir.
“Jika berlaku kes kecemasan seperti ahli keluarga sakit dan ingin mencari barang keperluan, mereka akan menggunakan rakit buluh,” katanya.-K!ONLINE


Pihak berkuasa Australia siasat iklan sandwic kelawar
Oleh KOSMO!

6 Januari 2021, 4:05 pm
CANBERRA, Australia – Sebuah iklan  yang menunjukkan seorang lelaki memakan sandwic kelawar sedang disiasat oleh agensi kawal selia pengiklanan Australia, lapor Badan Penyiaran British (BBC) semalam.
Iklan yang dibuat untuk kedai peralatan Boating Camping Fishing (BCF) di Australia itu telah ditonton lebih 250,000 kali di platform YouTube.
Kandungan iklan memaparkan seorang lelaki bergurau bahawa penyebaran wabak koronavirus disebabkan oleh seseorang yang memakan kelawar.
Ia merujuk kepada pengesanan kes awal covid-19 yang datang dari pasar binatang di Wuhan, China yang turut menjual daging kelawar.
Walau bagaimanapun, masih belum terdapat bukti kukuh tentang dari mana virus itu berasal dan bagaimana ia tersebar.
“Piawaian Iklan telah menerima sejumlah aduan mengenai iklan perkhemahan musim panas BCF dan sedang dalam proses menilai aduan ini untuk melihat adakah kandungannya menimbulkan masalah,” kata seorang jurucakap Biro Piawaian Iklan kepada BBC. – Agensi


Mangsa banjir di Kelantan bertambah
Oleh YATIMIN ABDULLAH

7 Januari 2021, 8:03 pm
KOTA BHARU – Banjir di negeri ini bertambah buruk apabila 5,402 mangsa telah ditempatkan ke 72 buah Pusat Pemindahan Sementara (PPS) di lima daerah yang terjejas.
Lima daerah itu ialah Pasir Mas, Tanah Merah, Kuala Krai, Gua Musang dan Jeli yang melibatkan 1,448 keluarga setakat pukul 6 petang tadi.
Menurut aplikasi Info Bencana Jabatan Kebajikan Masyarakat (JKM), Kuala Krai menjadi jajahan tertinggi yang mempunyai mangsa banjir iaitu 2,669 mangsa.
Diikuti oleh Pasir Mas ramai 336 mangsa, Jeli (178), Gua Musang (111) dan Tanah Merah (127).
Sementara itu, bacaan paras air sungai pula semakin menaik dan melepasi paras bahaya.
Sungai terbabit ialah Sungai Galas di Limau Kasturi, Gua Musang ; Lebir (Tualang); Tangga Krai; Tambatan DiRaja; Sungai Golok di Jenob dan Rantau Panjang. – K! ONLINE


Sarawak dedah lokasi kes positif Covid-19
Oleh ALICIA JOHNY KUEH

7 Januari 2021, 10:17 pm
KUCHING – Jawatankuasa Pengurusan Bencana Negeri Sarawak (JPBNS) mula mendedahkan senarai lokasi dan masa lawatan kes positif Covid-19 bermula hari ini.
Menteri Kerajaan Tempatan dan Perumahan Sarawak, Datuk Seri Dr. Sim Kui Hian berkata, langkah ini diambil bagi menunjukkan keseriusan kerajaan negeri dalam membendung penyebaran virus Covid-19.
“JPBNS telah berjanji bahawa Sarawak akan menangani wabak Covid-19 berbeza daripada seluruh negeri di dalam Malaysia dan kita mampu berbuat demikian di bawah Ordinan Perlindungan Kesihatan Awam Sarawak.
“Kita akan menggunakan Ordinan tersebut untuk melaksanakan pendedahan lokasi, masa dan tarikh lawatan awal kes positif.
“Kita berharap dengan adanya langkah ini, rakyat Sarawak dapat lebih berjaga-jaga serta datang untuk membuat saringan secara sukarela jika pernah melawati kawasan yang sama dengan kes positif.
“Dari sini, kita akan dapat percepatkan proses pengesanan kontak dan membendung penyebaran wabak dengan lebih cepat,” katanya pada sidang akhbar hari ini.

Katanya lagi, JPBNS akan terus mengemaskini senarai tersebut dengan mendapatkan maklumat terbaharu daripada pelbagai sumber termasuklah aplikasi mobil seperti MySejahtera dan Qmunity serta sejarah kes.
Walau bagaimanapun, Dr Sim mengingatkan orang awam untuk tidak menimbulkan stigma akan sesuatu kawasan atau premis yang disenaraikan.
Hal ini bagi membantu orang yang berpotensi positif Covid-19 atau premis-premis tertentu untuk tidak takut tampil ke hadapan bagi membantu JPBNS menangani wabak Covid-19 dengan lebih efektif.
Setakat ini, terdapat empat kluster aktif di Sarawak iaitu Kluster Bah Sayap, Kluster Stutong, Kluster Mador serta Kluster Keranji Tabuan.
Selain itu, Timbalan Ketua Menteri Sarawak dan pengerusi JPBNS, Datuk Amar Douglas Uggah Embas, memberitahu bahawa kerajaan negeri sememangnya sedar perlunya fasiliti kesihatan di dalam negeri untuk dinaik taraf.
Katanya, kerajaan negeri sudah menghantar permohonan kepada Majlis Keselamatan Negara (MKN) tahun lepas untuk menaik taraf hospital-hospital di seluruh negeri menjadi hospital rujukan untuk mengendali kes Covid-19.
“Setakat ini, Sarawak hanya mempunyai hospital rujukan Covid-19 di Kuching, Sibu, Miri dan Bintulu.
“Jadi kita mahu hospital-hospital yang lain seperti di Limbang, Betong, Serian, Bau, Sri Aman dan Kapit untuk turut dijadikan hospital Covid-19 supaya komuniti setempat tidak perlu merentas daerah untuk mendapatkan rawatan,” katanya.
JPBNS juga telah memohon kerajaan persekutuan untuk meningkatkan kapasiti saringan Covid-19 di dalam negeri dari 2,400 ujian sehari kepada 5,000 ujian sehari. – K! ONLINE


Pejuang kemuka rayuan permohonan esok
Oleh NOR IDAYU BOSRO

7 Januari 2021, 7:25 pm
PUTRAJAYA – Parti Pejuang Tanah Air (Pejuang) akan mengemukakan rayuan permohonan pendaftaran kepada Menteri Dalam Negeri, Datuk Seri Hamzah Zainuddin esok.
Pengasasnya, Tun. Dr Mahathir Mohamad berkata, pihaknya akan mengikut segala peraturan dan undang-undang dalam mengemukakan rayuan permohonan tersebut.
“Sekarang ini, (kita) boleh buat rayuan kepada menteri dan ia akan mengikut undang-undang.
“(Rayuan akan dikemukakan) secepat mungkin, esok,” katanya pada sidang akhbarnya di Yayasan Kepimpinan Perdana di sini hari ini.
Sementara itu, Mahathir mempersoalkan tindakan Jabatan Pendaftaran Pertubuhan (RoS) merujuk permohonan pendaftaran Pejuang kepada menteri berkenaan.
Beliau berkata, mengikut undang-undang, RoS berhak melulus atau menolak sesuatu permohonan tanpa melibatkan campur tangan menteri terbabit.

“Walaupun semua (permohonan) baik, RoS kata kena rujuk menteri.
“Ini bermakna proses pentadbiran menjadi perkara yang dipolitikkan. Ia melebihi peraturan dan udang-undang. Kenapa kena rujuk menteri? Ia bukanlah diwajibkan mengikut undang-undnag,” katanya.
Pada masa sama, Mahathir mendakwa turut keputusan RoS menolak pendaftaran Pejuang dipengaruhi arahan daripada menteri tersebut.
“Setelah kita pergi ke mahkamah, RoS buat keputusan dan tentulah keputusan ini daripada menteri.
“Sebelum ini, RoS kata tiada apa-apa masalah dan kita semak pun tiada masalah, tetapi hari ini diberikan alasan kononnya Pejuang tidak memenuhi pelbagai syarat dan permohonan kita ditolak,” katanya.
Terdahulu, Kosmo! melaporkan Pejuang yang dipimpin Mahathir gagal dalam permohonannya untuk didaftarkan sebagai parti politik selepas RoS menolak permohonannya lewat petang semalam.
Perkara itu dimaklumkan peguam Mior Nor Haidir Suhaimi yang mewakili Pejuang ketika ditemui selepas prosiding dalam kamar di hadapan Hakim Datuk Seri Mariana Yahya di Mahkamah Tinggi hari ini. – K! ONLINE


150 pekerja warga asing bersesak dalam kontena
Oleh DIYANATUL ATIQAH ZAKARYA

7 Januari 2021, 7:28 pm
JASIN – Tindakan melampau tauke perabot ‘menyumbat’ kira-kira 150 pekerja warga asing tinggal di dalam sebuah rumah panjang dan empat kontena yang diubah suai selama beberapa tahun lalu terbongkar selepas diserbu penguat kuasa di sini, hari ini.
Serbuan kira-kira pukul 11 pagi itu dilakukan oleh Tenaga Kerja Malaysia (JTKM) Melaka bersama beberapa agensi lain termasuk Kementerian Kesihatan (KKM) di sebuah kilang perabot di Ayer Tawar, Melimau.
Pengarah Bahagian Perundangan dan Penguatkuasaan JTK Semenanjung Malaysia, Zaini Yaacob, berkata, hasil pemeriksaan mendapati kesemua pekerja itu terdiri daripada warga Myanmar, Bangladesh dan Nepal.
Katanya, kesemua pekerja itu bukan sahaja dibiarkan tinggal di dalam ruang yang sempit tetapi tidak mempunyai keperluan asas mencukupi termasuk tidur berkongsi katil, tidak mempunyai tilam dan hanya menyediakan tiga buah tandas untuk kegunaan.
“Hasil maklumat, kilang perabot yang telah beroperasi lebih 20 tahun ini melanggar pelbagai kesalahan di bawah Akta Standard Minimum Perumahan, Penginapan dan Kemudahan Pekerja 1990 (Akta 446).
“Kita mendapati pihak majikan telah menyumbat pekerjanya di dalam sebuah rumah panjang dan empat kontena dengan ruang yang tidak mencukupi sehingga mereka terpaksa tinggal dalam keadaan bersesak,” katanya.

Beliau berkata demikian pada sidang akhbar selepas operasi tersebut. Turut hadir sama Pengarah JTK Melaka, Rosli Jantan.
Mengulas lanjut, beliau memberitahu terdapat ruang yang sepatutnya mampu menempatkan hanya lapan orang pekerja dalam satu-satu masa, namun jumlah itu digandakan kepada 16 orang, malah tempat tidur juga menjadi ‘dapur’ menyimpan makanan.
“Kita nampak bahawa syarikat ini tidak mematuhi peraturan berkenaan, sebagai contoh pekerja terpaksa berkongsi katil yang sepatutnya tidak boleh, malah ada yang tidak ada tilam.
“Bila kita tengok keadaan katil itu amatlah menyedihkan, tempat tinggal tidak dibuat secara teratur dan sempit, tempat tidur juga disimpan bahan-bahan makanan yang sepatutnya disimpan di tempat lain,” katanya.
Tambahnya, kesemua pekerja asing itu juga tidak pernah menjalankan ujian calitan Covid-19 di bawah Peraturan-Peraturan Pencegahan dan Pengawalan Penyakit Berjangkit 1988.
“Kita akan membuka kertas siasatan memandangkan banyak kesalahan yang dilakukan majikan ini untuk tindakan seterusnya iaitu pendakwaan mengikut undang-undang ditetapkan.
“Bagi kesalahan tidak mendapat perakuan JTK berhubung penginapan pula, majikan boleh didenda sehingga RM50,000 atau penjara maksimum satu tahun atau kedua-dua sekali,” katanya.
Sementara itu Rosli berkata, setakat ini terdapat kira-kira 1,981 majikan di negeri ini yang menggaji kira-kira 54,358 pekerja asing, namun hanya 82 majikan yang telah membuat permohonan perakuan. – K! ONLINE


Kes Covid-19 boleh cecah 8,000 sehari Mac depan
Oleh NOR IDAYU BOSRO

7 Januari 2021, 8:48 pm
PUTRAJAYA – Angka jangkitan baharu Covid-19 berisiko mencecah hingga 8,000 kes sehari menjelang minggu ketiga Mac depan sekiranya nilai kebolehjangkitan, R naught (RO) berada pada kadar 1.2.
Ketua Pengarah Kesihatan, Tan Sri Dr. Noor Hisham Abdullah berkata, jangkaan itu berdasarkan model SEIR (Suspeptible-Exposed-Infectious-Removed) yang diunjurkan dari 4 Januari sehingga 31 Mei depan mengikut R0 semasa 1.1 atau 1.2.
“Berdasarkan graf Kementerian Kesihatan (KKM), jika R0 berada pada kadar 1.2, kes harian akan mencecah 3,000 kes pada minggu keempat Januari.
“Jika R0 pada kadar 1.1, peningkatan kes harian akan lebih perlahan dengan kes masih 3,000 setiap hari sehingga minggu kedua bulan Februari depan,” katanya dalam satu ciapan di Twitter rasminya hari ini.
Noor Hisham berkata, KKM turut menjangkakan jangkitan baharu Covid-19 akan melonjak dengan cepat iaitu kepada 5,000 kes harian pada minggu ketiga Februari sekiranya R0 berada pada kadar 1.2.
Beliau berkata, kes Covid-19 di negara ini akan bertambah buruk pada bulan Mac depan jika R0 di tahap 1.2 dengan kes harian boleh mencecah 8,000 setiap hari.

Bagaimanapun, jika R0 dicatatkan pada kadar 1.1, risiko kes Covid-19 mencecah 8,000 kes dapat diperlahankan sehingga Mei depan. – K! ONLINE


Penagih cuba bakar kedai selepas dihalau keluar
Oleh NOR AZIHAN MD. GHAZALI

7 Januari 2021, 7:54 pm
KLANG – Seorang lelaki warga emas dipercayai penagih dadah bertindak cuba membakar sebuah kedai di tingkat tiga bangunan rumah kedai selepas dihalau pemiliknya dalam kejadian di Jalan Besar Pandamaran, Pelabuhan Klang di sini semalam.
Dalam kejadian kira-kira pukul 2.50 petang itu, suspek berusia 60 tahun itu turut mengugut membakar dirinya sendiri menggunakan minyak petrol.
Ketua Polis Daerah Klang Selatan, Asisten Komisioner Shamsul Amar Ramli berkata, sepasukan polis bergegas ke lokasi kejadian sebaik menerima panggilan kecemasan pukul 2.54 petang daripada mangsa yang menyatakan kedai bapanya telah disimbah minyak dan cuba dibakar suspek itu.
Katanya, siasatan mendapati pemilik premis tidak berpuas hati apabila suspek yang merupakan penagih berada di kawasan tersebut.
“Suspek yang enggan keluar daripada kawasan tersebut selepas diminta pemilik premis kemudiannya bertindak menghalang laluan tangga di tingkat dua bangunan itu sambil memegang botol berisi petrol.
“Lelaki warga emas itu juga bertindak membakar dirinya sekiranya pihak polis cuba memasuki premis tersebut,” katanya ketika dihubungi di sini hari ini.

Difahamkan suspek yang merupakan gelandangan itu menjadikan kawasan sekitar kedai yang terletak di tingkat tiga bangunan itu sebagai tempat tidurnya.
Suspek kemudiannya berjaya ditangkap dengan bantuan pihak bomba dalam insiden yang berlarutan lebih setengah jam itu.
Jelas Shamsul Amar, semakan rekod mendapati suspek mempunyai enam rekod lampau berkaitan dadah.
“Kes disiasat mengikut Seksyen 448 dan Seksyen 506 Kanun Keseksaan,” katanya.
Sementara itu, Ketua Balai Bomba dan Penyelamat Pelabuhan Klang, Anas Ahmad Zubaidi memberitahu seramai 12 anggota termasuk pegawai bergegas ke lokasi kejadian sebaik menerima panggilan kecemasan pukul 3.20 petang dan tiba lapan minit kemudian.
“Anggota polis mengambil masa selama 10 minit untuk memujuk suspek sebelum ditangkap dengan bantuan pihak polis,” katanya. – K! ONLINE


Banjir: Penduduk Kuala Nal hampir habis bekalan makanan
Oleh KOSMO!

7 Januari 2021, 7:29 pm
KUALA KRAI – Lebih 100 keluarga di Kampung Kuala Nal, di sini terperangkap selepas kampung mereka dinaiki air sejak malam semalam.
Lebih menyedihkan mereka akan terpaksa bergelap pada malam ini kerana Tenaga Nasional Berhad (TNB) sudah memotong bekalan elektrik di kampung berkenaan sejak pukul 2 petang tadi.
Menurut seorang penduduk, yang mahu dikenali sebagai Muhammad, 30, sejak kampung itu ditenggelami air semalam, hanya pasukan Polis Diraja Malaysia (PDRM) datang meninjau keadaan pagi tadi.
Hampir semua rumah penduduk di Kuala Nal di naiki air antara 0.5 meter hingga lebih 1 meter.
Jelasnya, ketika ini lebih 20 keluarga sudah ditempatkan di PPS Sekolah Kebangsaan Kuala Nal, manakala penduduk lain sudah berpindah ke tingkat atas rumah masing-masing.
“Apa yang kami bimbangkan sekarang ini adalah bekalan makanan kerana ada penduduk yang sudah mula kekurangan bekalan.
“Kampung ini ibarat pulau, terkepung dengan banjir bekalan makanan di semua kedai runcit sekitar kampung berdekatan sudah habis,” katanya ketika dihubungi Kosmo! di sini hari ini.

Tambah Muhammad, jalan untuk penduduk kampung ke bandar Kuala Krai juga sudah tidak boleh dilalui iaitu di melalui Kampung Bedal dan Bukit Sireh.
“Kedua-dua laluan ini turut dinaiki air ketika ini lebih satu meter dan telah ditutup kepada kenderaan.
“Kami berharap agar ada bantuan daripada agensi seperti Jabatan Kebajikan Masyarakat atau Angkatan Pertahanan Awam atau agensi lain datang meninjau kampung ini,” jelasnya. – K! ONLINE


‘Kami bersiap sedia pindah ke Pulaza malam ini’
Oleh NOOR HASLIZA NUSI

7 Januari 2021, 10:48 pm
BALIK PULAU – Masalah yang dihadapi pesakit warga tempatan yang terpaksa tinggal bersesak dengan warga asing di Pusat Kuarantin dan Rawatan Covid-19 (PKRC), Kompleks Sukan Balik Pulau di sini berakhir apabila mereka bakal dipindahkan malam ini.
Masing-masing mereka meluahkan rasa lega selepas diminta bersiap sedia untuk proses perpindahan ke PKRC baharu di Pusat Latihan Zakat (Pulaza), Jalan Pantai Acheh.
Difahamkan, perkhidmatan bas digunakan untuk membawa pesakit-pesakit warga tempatan tersebut.
Seorang pesakit yang enggan dikenali berkata, dia amat bersyukur setelah luahan mengenai keadaan yang dialami mereka mendapat perhatian pihak bertanggungjawab terutama kerajaan negeri.
“Kami bersiap sedia pindah ke Pulaza. Lega kerana tekanan yang dialami biarpun hanya tempoh 10 hari akhirnya menemui jalan penyelesaian.
“Kami berharap pihak berkaitan dapat meneliti semula tahap kebersihan di PKRC terbabit yang dilihat kurang memuaskan,” katanya menerusi sistem pesanan ringkat (SMS) di sini malam ini.

Kosmo! Online semalam melaporkan, pesakit warga tempatan merayu supaya proses perpindahan mereka dipercepatkan disebabkan tidak sanggup lagi berdepan dengan kesesakkan selain terpaksa berebut makanan, ruang solat serta bilik mandi dengan ratusan warga asing.
Paling menjengkelkan, keadaan tandas yang tersumbat menyebabkan najis melimpah keluar selain berdepan kekurangan bekalan makanan dan air bersih. – K! ONLINE


TNB tutup 140 pencawang di 4 negeri
7 Januari 2021, 10:20 pm
PETALING JAYA – Tenaga Nasional Berhad (TNB) menutup 140 pencawang elektrik di Pahang, Terengganu, Kelantan dan Johor setakat jam 4 petang hari ini membabitkan 3,978 pengguna berikutan banjir yang berlaku.
TNB berkata, 118 pencawang ditutup di Pahang melibatkan daerah Temerloh, Jengka, Maran, Jerantut, Kuala Lipis dan Bera dengan 2,607 pengguna terjejas, manakala 19 pencawang elektrik mendapat bekalan melalui set janakuasa bergerak.
“Situasi banjir yang semakin reda di Johor memerlukan TNB untuk menutup dua pencawang di daerah Mersing melibatkan 50 pengguna.
Sebanyak dua pencawang di Johor masih mendapat bekalan menerusi set janakuasa bergerak, manakala satu pusat pemindahan banjir menerima bekalan melalui set janakuasa bergerak.” katanya dalam satu kenyataan hari ini.
Manakala di Terengganu, paras air yang mula meningkat memerlukan TNB untuk menutup 14 pencawang di daerah Kemaman dan Bandar Al Muktafi Billah Shah dekat Dungun, membabitkan 989 pengguna.
“TNB juga menutup enam pencawang elektrik di Kelantan susulan paras air banjir yang meningkat. Kawasan yang terlibat ialah Tanah Merah, Gua Musang, Jeli dan Kuala Krai membabitkan 332 penguna,” tambahnya.

TNB mengambil langkah itu demi keselamatan pengguna selain berusaha memulihkan bekalan dengan mengambil kira aspek keselamatan pengguna dan pekerja TNB.
“Bagi memastikan pengurusan banjir yang berkesan, TNB telah mengaktifkan bilik gerakan di Kelantan, Terengganu, Pahang, Perak dan Johor untuk tujuan pemantauan selain bagi menyampaikan maklumat berkaitan bekalan.
“Pengguna di kawasan banjir dinasihatkan untuk sentiasa mematuhi arahan pihak berkuasa sekiranya diminta berpindah dan menghubungi TNB Careline di talian 15454 jika ada pepasangan TNB yang beralih atau tumbang,” ujarnya.
Dalam pada itu, TNB menasihati orang ramai agar berhati-hati ketika menggunakan peralatan elektrik jika premis mereka dinaiki air.
“Elakkan menyentuh alat elektrik atau suis dengan tangan yang basah dan lembap kerana ia boleh menyebabkan renjatan elektrik,” jelas TNB. – K! ONLINE